Onyankopɔn Din Yehowa—N’Ahenni no Atew Ho na Ama So | Onyankopɔn Ahenni\nOnyankopɔn nkurɔfo maa ne din so sɛnea ɛfata\n1, 2. Ɔkwan bɛn so na Wiase Foforo Nkyerɛase no ama Onyankopɔn din so?\nBENADA anɔpa bi, December 2, 1947, bere a na wim atɛm dinn na owia apue no, anuanom a wɔasra wɔn kakraa bi a wɔwɔ Betel a ɛwɔ Brooklyn, New York, fii adwuma kɛse bi ase. Ná adwuma no yɛ den, nanso wɔkɔɔ so yɛɛ saa adwuma no mfe 12. Awiei koraa no, wowiee Bible nkyerɛase foforo no fã a etwa to no Kwasida, March 13, 1960. Asram abiɛsa akyi, June 18, 1960 no, Onua Nathan Knorr yii Kyerɛw Kronkron—Wiase Foforo Nkyerɛase no po a etwa to no adi kyerɛɛ anuanom a na wɔwɔ nhyiam ase wɔ Manchester, England, ma wɔn ani gyei. Ɔkasafo no kaa asɛm a na ɛda atiefo no nyinaa koma so. Ɔkae sɛ: ‘Ɛnnɛ yɛ anigye da ma Yehowa Adansefo a wɔwɔ wiase nyinaa!’ Ade titiriw biako a ɛwɔ nkyerɛase foforo no mu a ɛmaa wɔn ani gyei paa ne Onyankopɔn din a wɔde dii dwuma mpɛn pii no.\nWoyii Kristofo Hela Kyerɛwnsɛm—Wiase Foforo Nkyerɛase no adi wɔ Teokrase Nkɔso Nhyiam ase wɔ afe 1950 mu (Benkum: Yankee Stadium, New York City; nifa: Ghana)\n2 Onyankopɔn din no nni Bible nkyerɛase pii mu. Nanso, Yehowa asomfo a wɔasra wɔn no ko tiaa mmɔden a na Satan abɔ sɛ ɔbɛpopa Onyankopɔn din afi nnipa adwenem no. Wiase Foforo Nkyerɛase a woyii no adi saa da no nnianim nsɛm no kae sɛ: “Ade a ɛda nsow kɛse wɔ saa nkyerɛase yi ho ne sɛ, ɛde Onyankopɔn din ahyehyɛ faako a ɛsɛ sɛ ɛhyɛ.” Nokwasɛm ne sɛ, Onyankopɔn din Yehowa no pue bɛboro mpɛn 7,000 wɔ Wiase Foforo Nkyerɛase no mu. Hwɛ sɛnea ɛyɛ anigye paa sɛ saa nkyerɛase yi ama yɛn soro Agya, Yehowa, din so!\n3. (a) Dɛn na yɛn nuanom hui wɔ nea Onyankopɔn din kyerɛ ho? (b) Ɛsɛ sɛ yɛte Exodus 3:13, 14 ase dɛn? (Hwɛ adaka a n’asɛmti ne “ Nea Onyankopɔn Din Kyerɛ” no.)\n3 Mfe bi a atwam no, na ntease a Bible Asuafo no wɔ ne sɛ Onyankopɔn din no kyerɛ “Mene nea mene.” (Ex. 3:14, Akuapem Twi Bible) Enti, Ɔwɛn-Aban a ɛbae January 1, 1926 no kae sɛ: “Obi a ɔnnan obiara, . . . Obi a onni mfiase ne awiei.” Nanso, bere a anuanom a wɔkyerɛɛ Wiase Foforo Nkyerɛase ase no fii wɔn adwuma no ase no, na Yehowa aboa ne nkurɔfo ma wɔahu sɛ ɛnyɛ nea ne din no kyerɛ ara ne sɛ ɔnnan obiara, na mmom nea ɛsen saa koraa no, ɔyɛ Onyankopɔn a ɔwɔ atirimpɔw na ɔma ɛbam. Wobehui sɛ nea edin Yehowa kyerɛ ankasa ne “Nea Ɔma Ɛyɛ Hɔ.” Nokwasɛm ne sɛ, ɛyɛ ɔno na ɔbɔɔ amansan yi ne emu nnipa ne abɔfo nyinaa, na ɔkɔ so ma n’apɛde ne n’atirimpɔw yɛ hɔ. Sɛ ɛte saa a, dɛn nti na ɛho hia paa sɛ yɛma Onyankopɔn din so, na ɔkwan bɛn so na yebetumi aboa ma wɔama so?\nOnyankopɔn Din a Yɛbɛtew Ho\n4, 5. (a) Sɛ yɛbɔ mpae sɛ: “Wo din ho ntew” a, na dɛn na yɛresrɛ? (b) Ɔkwan bɛn so na Onyankopɔn bɛtew ne din ho, na bere bɛn na ɔbɛyɛ saa?\n4 Yehowa pɛ sɛ yɛma ne din so. Nokwasɛm ne sɛ, n’atirimpɔw paa ne sɛ ɔbɛtew ne din ho. Yehu eyi wɔ Yesu adesrɛ a edi kan wɔ ne mpaebɔ nhwɛso no mu no. Yesu kae sɛ: “Wo din ho ntew.” (Mat. 6:9) Sɛ yɛrebɔ saa mpae no a, na dɛn na yɛresrɛ?\n5 Sɛnea yesuaa ho ade wɔ nhoma yi Ti 1 no, adesrɛ abiɛsa a ɛwɔ Yesu mpaebɔ nhwɛso no mu a ɛfa Yehowa atirimpɔw ho no mu biako ne “Wo din ho ntew.” Abien a aka no ne: “W’ahenni mmra. W’apɛde nyɛ hɔ.” (Mat. 6:10) Enti, sɛnea yɛsrɛ Yehowa sɛ ɔmma n’Ahenni no mmra na n’apɛde nyɛ hɔ no, saa ara nso na yɛsrɛ Yehowa sɛ ɔntew ne din ho. Ɔkwan bi so no, yɛsrɛ Yehowa sɛ ɔnyɛ biribi mfa nyi ahohorabɔ biara a wɔde aba ne din so fi bere a wɔtew atua wɔ Eden no mfi hɔ. Dɛn na Yehowa bɛyɛ de abua saa mpaebɔ no? Ɔka sɛ: “Mɛtew me din kɛse a woguu ho fĩ wɔ amanaman mu . . . no ho.” (Hes. 36:23; 38:23) Yehowa bɛtew ne din ho ma abɔde nyinaa ahu wɔ bere a wayi abɔnefosɛm afi hɔ wɔ Harmagedon no.\n6. Dɛn na yebetumi ayɛ de atew Onyankopɔn din ho?\n6 Wɔ abakɔsɛm nyinaa mu no, Yehowa ama n’asomfo nso anya hokwan atew ne din ho. Nanso, yɛrentumi mma Onyankopɔn din nyɛ kronkron nsen sɛnea ɛte no. Ɛyɛ kronkron dedaw. Ɛnde, ɔkwan bɛn so na yebetumi atew ho? Yesaia kae sɛ: “Asafo Yehowa, ɔno na mummu no kronkron.” Na Yehowa ankasa kaa ne nkurɔfo ho asɛm sɛ: “Wɔbɛtew me din ho . . . , na wobesuro Israel Nyankopɔn.” ( Yes. 8:13; 29:23) Enti, yɛtew Onyankopɔn din ho bere a yebu edin no sɛ ɛyɛ soronko na ɛkorɔn sen edin biara, bere a yegye onii a edin no gyina hɔ ma no no tom, ne bere a yɛboa afoforo ma wogye edin no tom sɛ ɛyɛ kronkron no. Yɛda no adi paa sɛ yɛwɔ osuro pa ne nidi soronko ma Onyankopɔn din no bere a yegye Yehowa tom sɛ yɛn Sodifo na yefi yɛn koma nyinaa mu tie no no.—Mmeb. 3:1; Adi. 4:11.\nWosiesiee Wɔn De Onyankopɔn Din Too Wɔn So na Wɔmaa So\n7, 8. (a) Dɛn nti na bere bi twaam ansa na Onyankopɔn nkurɔfo tumi de ne din too wɔn ho so? (b) Dɛn na yɛrebesusuw ho seesei?\n7 Efi afe 1870 mfe no mu na Onyankopɔn asomfo de Onyankopɔn din adi dwuma wɔ wɔn nhoma ahorow mu. Sɛ nhwɛso no, Ɔwɛn-Aban a ɛbae August 1879 ne Songs of the Bride a ɛyɛ dwom nhoma a wotintimii wɔ saa afe no ara mu no de edin Yehowa dii dwuma. Nanso, ɛte sɛ nea ansa na Yehowa rema kwan ma ne nkurɔfo de ne din kronkron no ato wɔn ho so no, ɔhwɛe sɛ wɔfata ansa na ɔrema kwan ma wɔayɛ saa. Dɛn na Yehowa yɛe de siesiee saa Bible Asuafo no ma wɔfatae sɛ wɔbɛfa ne din ato wɔn ho so?\n8 Sɛ yɛsan susuw nea ɛkɔɔ so wɔ afe 1800 mfe no awiei ne afe 1900 mfe no mfiase ho a, yehu sɛnea Yehowa maa ne nkurɔfo nyaa nokwasɛm a ɛho hia a ɛfa ne din ho no ho ntease a edi mũ. Momma yensusuw saa nokwasɛm yi mu abiɛsa ho nhwɛ.\n9, 10. (a) Dɛn nti na Ɔwɛn-Aban ahorow a wodii kan tintimii no mu nsɛm twee adwene sii Yesu so kɛse? (b) Efi afe 1919 reba no, nsakrae bɛn na ɛbae, na dɛn na efii mu bae? (Hwɛ adaka a n’asɛmti ne “ Sɛnea Ɔwɛn-Aban no Ama Onyankopɔn Din So” no nso.)\n9 Nea edi kan, Yehowa asomfo benyaa sɛnea Onyankopɔn din ho hia no ho adwene a ɛfata. Ná saa Bible Asuafo anokwafo no bu agyede nhyehyɛe no sɛ ɛno ne Bible nkyerɛkyerɛ titiriw. Ɛno nti Ɔwɛn-Aban no twee adwene sii Yesu so mpɛn pii. Sɛ nhwɛso no, afe a edi kan a wotintim nsɛmma nhoma no, mpɛn dodow a ɛbɔɔ Yesu din no boro Yehowa de so mpɛn du. Bere a March 15, 1976, Ɔwɛn-Aban no reka Bible Asuafo no mfiase ho asɛm no, ɛkae sɛ, Bible Asuafo no de “nidi a ɛboro so” maa Yesu din no. Nanso, bere bi akyi no, Yehowa boaa wɔn ma wohuu sɛnea Bible de Onyankopɔn din di dwuma kɛse. Saa asɛm no kaa Bible Asuafo no koma dɛn? Saa Ɔwɛn-Aban no ara kae sɛ, efi afe 1919 reba titiriw na “wofii ase de nidi kɛse maa Yehowa, Mesia no soro Agya” no. Nokwasɛm ne sɛ, efi afe 1920 besi 1929 no, Ɔwɛn-Aban no de Onyankopɔn din dii dwuma bɛboro mpɛn 6,500!\n10 Bere a yɛn nuanom de Yehowa din dii dwuma wɔ ɔkwan a ɛfata so no, wɔdaa no adi sɛ wɔdɔ Onyankopɔn din no. Sɛnea Mose a ɔtenaa ase tete yɛe no, wɔn nso fii ase ‘bɔɔ Yehowa din.’ (Deut. 32:3; Dw. 34:3) Sɛnea Yehowa ahyɛ bɔ wɔ Kyerɛwnsɛm no mu no, ɔno nso huu ɔdɔ a wɔdaa no adi wɔ ne din ho no, na ɔdom wɔn.—Dw. 119:132; Heb. 6:10.\n11, 12. (a) Wɔ afe 1919 akyi bere tiaa bi no, nsakrae bɛn na wɔyɛe wɔ yɛn nhoma ahorow mu? (b) Dɛn na na Yehowa retwe ne nkurɔfo adwene asi so, na dɛn nti na ɔyɛɛ saa?\n11 Nea ɛto so abien, nokware Kristofo tee adwuma a Onyankopɔn de ahyɛ wɔn nsa no ase yiye. Wɔ afe 1919 akyi bere tiaa bi no, anuanom a wɔasra wɔn a na wodi asafo no anim no hwehwɛɛ Yesaia nkɔmhyɛ no mu. Ɛno akyi no, wɔyɛɛ nsakrae wɔ nsɛm a wɔde ba yɛn nhoma ahorow mu no mu. Dɛn nti na yebetumi aka sɛ saa nsakrae a wɔyɛe no yɛ ‘aduan a wɔde mae wɔ bere a ɛsɛ mu’?—Mat. 24:45.\n12 Ansa na afe 1919 reba no, na Ɔwɛn-Aban no mfaa Yesaia asɛm a edi hɔ no ho nkyerɛkyerɛmu mmae da. Yesaia kae sɛ: “Yehowa . . . asɛm ni: ‘Mone m’adansefo, m’akoa a mapaw no.’ ” (Monkenkan Yesaia 43:10-12.) Nanso, wɔ afe 1919 akyi bere tiaa bi no, wofii ase twee adwene sii saa Bible mu asɛm no so wɔ yɛn nhoma ahorow mu. Wɔhyɛɛ wɔn a wɔasra wɔn no nyinaa nkuran sɛ wɔnyɛ adwuma a Yehowa de ahyɛ wɔn nsa sɛ wonni ne ho adanse no. Nokwarem no, efi afe 1925 besi afe 1931 mu nkutoo no, wosusuw Yesaia ti 43 no ho wɔ Ɔwɛn-Aban ahorow 57 mu, na emu biara kyerɛe sɛ asɛm a ɛwɔ Yesaia nhoma no mu no fa nokware Kristofo ho. Ɛda adi pefee sɛ, wɔ saa mfe no mu no, na Yehowa retwe n’asomfo adwene asi adwuma a ɛsɛ sɛ wɔyɛ so. Dɛn ntia? Ɔkwan bi so no, na ɛbɛma ‘wɔasɔ wɔn ahwɛ sɛ wɔfata’ anaa. (1 Tim. 3:10) Ansa na Bible Asuafo no betumi de Onyankopɔn din ato wɔn ho so ma afata no, na ɛsɛ sɛ wɔma Yehowa hu sɛ wɔn nnwuma da no adi sɛ wɔyɛ n’adansefo ankasa.—Luka 24:47, 48.\nEDIN Yehowa fi Hebri adeyɛ asɛm bi a ɛkyerɛ “ɛbɛyɛ” mu. Nhomanimfo binom susuw sɛ wɔde asɛmfua no dii dwuma sɛ nea ɔma biribi yɛ hɔ. Enti, nnipa pii te Onyankopɔn din no ase sɛ ɛkyerɛ “Nea Ɔma Ɛyɛ Hɔ.” Saa nkyerɛase yi fata Yehowa dibea sɛ Ɔbɔadeɛ no. Ɔno na ɔmaa amansan yi ne emu nnipa ne abɔfo nyinaa bae, na ɔkɔ so ma n’apɛde ne n’atirimpɔw yɛ hɔ.\nƐnde, yɛbɛte mmuae a Yehowa de maa Mose wɔ asɛm bi a Mose bisae wɔ Exodus 3:13, 14 no ase dɛn? Mose bisae sɛ: “Sɛ mekɔ Israelfo no nkyɛn kɔka kyerɛ wɔn sɛ ‘Mo agyanom Nyankopɔn asoma me mo nkyɛn’ na wobisa me sɛ, ‘Ne din de dɛn?’ a, asɛm bɛn na menka nkyerɛ wɔn?” Yehowa ka kyerɛɛ no sɛ ɔnka sɛ: “Mɛyɛ Me Ho Nea Mepɛ sɛ Meyɛ.”\nMomma yɛnhyɛ no nsow sɛ Mose ammisa Yehowa sɛ ɔmma onhu ne din. Ná Mose ne Israelfo no nim Onyankopɔn din yiye dedaw. Ná Mose pɛ sɛ Yehowa ka asɛm bi a ɛhyɛ gyidi den a ɛbɛma wahu Onyankopɔn yiye; na ɔpɛ asɛm bi nso a ɛbɛma wahu nea ne din no kyerɛ. Enti, bere a Yehowa kae sɛ, “Mɛyɛ Me Ho Nea Mepɛ sɛ Meyɛ” no, na Yehowa rema Mose ahu ne nipasu a ɛyɛ nwonwa no: Wɔ tebea biara mu no, Yehowa yɛ nea ehia biara ma n’atirimpɔw bam. Sɛ nhwɛso no, Yehowa bɛyɛɛ Ogyefo, Mmarahyɛfo, Ɔdemafo, ne nea ɛkeka ho maa Mose ne Israelfo no. Enti, Yehowa ankasa yɛ ne ho nea ɔpɛ biara sɛnea ɛbɛyɛ a obedi ɛbɔ a wahyɛ ne nkurɔfo no so. Nanso, ɛnyɛ nea Yehowa din no kyerɛ ara ne sɛ ɔyɛ ne ho nea ɔpɛ biara. Nea ɛka Yehowa din no nkyerɛase ho nso ne sɛ, otumi ma n’abɔde yɛ nea ɔpɛ biara ma n’atirimpɔw bam. *\n^ nky. 60 Hwɛ nkekaho A4 a ɛwɔ New World Translation a wɔayɛ no foforo mu no.\nSƐNEA ƆWƐN-ABAN NO AMA ONYANKOPƆN DIN SO\nMfe pii a atwam no, asɛm a ɛwɔ Ɔwɛn-Aban nsɛmma nhoma no anim no akɔ so ama nkurɔfo ahu sɛnea edin Yehowa no ho hia. Momma yɛnhyɛ nsakrae ahorow a wɔayɛ wɔ asɛm a ɛwɔ nsɛmma nhoma no anim mu no nsow.\nƆwɛn-Aban, July 1879\nNsɛmma nhoma no de Onyankopɔn din dii dwuma fi mfiase pɛɛ. Nsɛmma nhoma a ɛto so abien a wotintimii no kae sɛ: “Yegye di sɛ YEHOWA na ɔtaa ‘Ɔwɛn-Aban’ no akyi.”\nƆwɛn-Aban, October 15, 1931\nWɔde edin Yehowa ne Yesaia 43:12 bɛkaa asɛm a ɛwɔ nsɛmma nhoma no anim no ho.\nƆwɛn-Aban, January 1, 1939\nEdin Yehowa no puee mprenu wɔ nsɛmma nhoma no anim, na wɔde Yesaia 43:12 ne Hesekiel 35:15 kaa ho.\nƆwɛn-Aban, March 1, 1939\nEdin Yehowa no puee mprɛnsa wɔ nsɛmma nhoma no anim; afei nso, efi March 1, 1939 Ɔwɛn-Aban no so no, wɔbɛfrɛɛ nsɛmma nhoma no Ɔwɛn-Aban Ɛka Yehowa Ahenni Kyerɛ.\nAfei nso, efi afe 1920 mfe no awiei no, edin Yehowa no puee Ɔwɛn-Aban biara mu asɛm a edi kan no nkyekyɛm a edi kan mu, na ɛkɔɔ so saa ara bɛboro mfe 20. Hwɛ ɔkwan a wɔfaa so kaee Onyankopɔn nkurɔfo ma wɔmaa Onyankopɔn din so!\n13. Ɔkwan bɛn so na Onyankopɔn Asɛm no ma wohuu asɛm a ɛho hia sen biara a na ɛsɛ sɛ wɔma obiara hu no?\n13 Nea ɛto so abiɛsa, Yehowa nkurɔfo behuu sɛnea ɛho hia sɛ wɔtew Onyankopɔn din ho. Wɔ afe 1920 mfe no mu no, wobehui sɛ asɛm a ɛho hia sen biara a ɛsɛ sɛ wɔma obiara hu ne Onyankopɔn din a wɔbɛtew ho. Ɔkwan bɛn so na Onyankopɔn Asɛm no ma wohuu saa nokwasɛm titiriw no? Momma yensusuw nhwɛso abien ho nhwɛ. Dɛn paa nti na Onyankopɔn gyee Israelfo fii Egyptfo nsam? Yehowa kae sɛ: “Na nnipa abɔ me din asase nyinaa so.” (Ex. 9:16) Na dɛn nti na bere a Israelfo tew Yehowa so atua no ohuu wɔn mmɔbɔ? Yehowa san kae sɛ: ‘Mebɔɔ me din ho ban, sɛnea ɛbɛyɛ a ɛho rengu fĩ wɔ aman no anim.’ (Hes. 20:8-10) Dɛn na Bible Asuafo no sua fii saa kyerɛw nsɛm no ne Bible mu nsɛm foforo mu?\n14. (a) Bere a eduu afe 1920 mfe no awiei no, na dɛn na Onyankopɔn nkurɔfo abehu? (b) Ntease a emu dɔ a Bible Asuafo no nyae no kaa asɛnka adwuma no dɛn? (Hwɛ adaka a n’asɛmti ne “Ade Titiriw Nti a Yɛka Asɛm No” nso.)\n14 Bere a eduu afe 1920 mfe no awiei no, na Onyankopɔn nkurɔfo ate asɛm a Yesaia aka bɛyɛ mfe 2,700 a atwam no ase. Yesaia kaa Yehowa ho asɛm sɛ: “Wudii wo man anim maa wo din ho baa nyam.” ( Yes. 63:14) Bible Asuafo no behui sɛ Onyankopɔn din a wɔbɛtew ho no ne ade a ɛho hia titiriw, na ɛnyɛ nkwa a wɔn ankasa benya. ( Yes. 37:20; Hes. 38:23) Wɔ afe 1929 mu no, Prophecy nhoma no bɔɔ saa nokwasɛm no mua sɛ: “Yehowa din a wɔbɛtew ho no ne ade a ɛho hia sen biara a ɛda abɔde nyinaa anim.” Saa ntease foforo yi san hyɛɛ Onyankopɔn asomfo nkuran sɛ wonni Yehowa ho adanse, na wonyi ahohorabɔ biara a aba ne din so no mfi hɔ.\n15. (a) Eduu afe 1930 mfe no mu no, na dɛn na yɛn nuanom ahu? (b) Ná bere bɛn na adu?\n15 Eduu afe 1930 mfe no mfiase no, na yɛn nuanom ahu sɛnea Onyankopɔn din ho hia, ate adwuma a Onyankopɔn de ahyɛ wɔn nsa no ase yiye, na na wɔanya sɛnea ɛho hia sɛ wɔtew Onyankopɔn din ho no ho ntease ankasa. Afei, na bere adu sɛ Yehowa ma kwan ma n’asomfo fa ne din to wɔn ho so. Momma yensusuw nsɛm bi a esisii wɔ bere bi a atwam ho na yenhu nea ɛyɛe a etumi baa saa.\nADE TITIRIW NTI A YƐKA ASƐM NO\nƆKWAN bɛn so na Onyankopɔn din a wɔbɛtew ho no ho ntease a edi mũ a Bible Asuafo no nyae no kaa asɛnka adwuma no? Wɔ afe 1930 no, Ɔwɛn-Aban no kae sɛ: “Sɛ Kristoni nya te nokware [a ɛfa Onyankopɔn din a wɔbɛtew ho] no ase yiye a, ofi ase hu sɛ ɛyɛ hokwan kɛse a wanya sɛ obedi asɛm no ne Yehowa Nyankopɔn din no ho adanse.” Nokwarem no, ntease a yɛn nuanom nyae sɛ Onyankopɔn din a wɔbɛtew ho ne ade a ɛho hia sen biara no ne ade titiriw nti a wɔka asɛm no. (Dw. 8:1) Momma yɛmfa Helen Borchert sɛ nhwɛso. Ofii ase yɛɛ akwampae adwuma wɔ April 1, 1930, na ɔkɔɔ so yɛɛ Ɔdansefo nokwafo kosii sɛ owiee ne som adwuma wɔ asase so wɔ July 2003 mu bere a na wadi mfe 96. Dɛn na ɛkaa ne koma ma ɔkɔɔ so de mfe pii kaa asɛm no? Bere a ɔyɛɛ akwampae adwuma mfe pii akyi no, ɔkae sɛ: “Efi bere a mifii akwampae adwuma ase besi nnɛ, me koma so ade a mepɛ sɛ meyere me ho yɛ paa . . . ne sɛ meyi ahohorabɔ a wɔde aba Yehowa Nyankopɔn din ne n’Asɛm so no afi hɔ.” Ɛnnɛ, yɛn nso, Onyankopɔn din a yɛbɛtew ho da so ara yɛ ade titiriw nti a yɛka asɛm no.\nYehowa Yii ‘Nnipa Bi Maa Ne Din’\n16. (a) Ɔkwan titiriw bɛn na Yehowa fa so ma ne din so? (b) Tete no, henanom na Onyankopɔn dii kan de ne din too wɔn so?\n16 Ɔkwan titiriw a Yehowa fa so ma ne din so ne sɛ ɔpaw nnipa bi wɔ asase so de ne din to wɔn so. Afe 1513 A.Y.B. mu akyi no, Israelfo na wɔbɛyɛɛ Yehowa nkurɔfo. ( Yes. 43:12) Nanso, wɔanni apam a Onyankopɔn ne wɔn yɛe no so, na wɔhweree saa abusuabɔ soronko no wɔ afe 33 Y.B. mu. Ɛno akyi bere tiaa bi no, Yehowa ‘danee n’ani baa amanaman no so yii nnipa bi fii wɔn mu maa ne din.’ (Aso. 15:14) Wɔbɛfrɛɛ saa nkurɔfo a wɔapaw wɔn foforo no “Onyankopɔn Israel,” wɔyɛ Kristo akyidifo a wɔasra wɔn a wofi aman ahorow so.—Gal. 6:16.\n17. Dɛn na Satan tumi yɛe?\n17 Wɔ bɛyɛ afe 44 Y.B. mu no, wɔbɛfrɛɛ Kristo asuafo no “Kristofo wɔ Onyankopɔn akwankyerɛ ase.” (Aso. 11:26) Mfiase no, na saa din no da nsow, efisɛ sɛ wɔka sɛ Kristofo a, na nokware Kristofo nkutoo na adwene kɔ wɔn so. (1 Pet. 4:16) Nanso, sɛnea Yesu mfatoho a ɛfa awi ne nwura bɔne ho no ma yehu no, Satan ma wotumi de edin a ɛda nsow a ɛne Kristofo no frɛɛ atoro Kristofo nyinaa nso. Enti, wɔ mfehaha pii mu no, na wonhu nsonsonoe a ɛda nokware Kristofo ne atoro Kristofo ntam no yiye. Nanso, bere a “otwabere” no fii ase wɔ afe 1914 mu no, nneɛma fii ase sesae. Dɛn ntia? Nea enti a ɛte saa ne sɛ, abɔfo fii ase yiyii atoro Kristofo no fii nokware Kristofo no mu.—Mat. 13:30, 39-41.\n18. Dɛn na ɛmaa yɛn nuanom hui sɛ ehia sɛ wonya edin foforo?\n18 Bere a wɔpaw akoa nokwafo no wɔ afe 1919 mu no, Yehowa boaa ne nkurɔfo ma wohuu adwuma a na ɔde ahyɛ wɔn nsa no. Ntɛm ara na wohui sɛ afie afie asɛnka no ma wɔda nsow wɔ atoro Kristofo no ho. Bere a wonyaa saa ntease no, ankyɛ koraa na wohui sɛ edin “Bible Asuafo” no mma wɔnna nsow yiye. Na ɛnyɛ wɔn botae titiriw ara ne sɛ wobesua Bible no, na mmom sɛ wobedi Onyankopɔn ho adanse na wɔahyɛ ne din anuonyam na wɔama ne din so. Sɛ ɛte saa a, ɛnde edin bɛn na na ɛbɛfata adwuma a wɔreyɛ no? Wonyaa saa asɛmmisa no ho mmuae wɔ afe 1931 mu.\nNhyiam dwumadi nhyehyɛe krataa, 1931\n19, 20. (a) Mpaemuka a ɛyɛ anigye bɛn na wɔyɛe wɔ nhyiam bi ase wɔ afe 1931 mu? (b) Yɛn nuanom yɛɛ wɔn ade dɛn wɔ edin foforo a yenyae no ho?\n19 Wɔ July 1931 no, Bible Asuafo bɛyɛ 15,000 kɔɔ ɔmantam nhyiam wɔ Columbus, Ohio, U.S.A. Bere a anuanom huu nkyerɛwde akɛse abien, J ne W a na wɔatintim wɔ ɔmantam nhyiam no dwumadi nhyehyɛe no anim no, ɛyɛɛ wɔn nwonwa. Wodwinnwen ho sɛ, ‘Saa nkyerɛwde yi kyerɛ dɛn?’ Ebinom ka sɛɛ; na afoforo nso aka sɛɛ. Afei, Kwasida, July 26 no, Onua Joseph Rutherford de mpaemuka bi too gua a na asɛm a tumi wom yi ka ho sɛ: “Yɛpɛ sɛ wɔfrɛ yɛn Yehowa adansefo (Jehovah’s witnesses, wɔ Borɔfo mu).” Saa bere no, atiefo no nyinaa behui sɛ saa nkyerɛwde a na wonhu nea ɛkyerɛ no gyina hɔ ma Yehowa Adansefo, edin a ɛwɔ Kyerɛwnsɛm no mu a egyina Yesaia 43:10 so.\n20 Atiefo no gyee saa mpaemuka no toom bɔɔ wɔn nsam bere tenteenten. Aman a ɛwɔ akyirikyiri tee anigye a wɔde bɔ gyee so wɔ Columbus no wɔ radio so! Ernest ne Naomi Barber a na wɔwɔ Australia kae sɛ: “Bere a wɔbɔ gyee so wɔ Amerika no, anuanom a wɔwɔ Melbourne nso sɔre gyinaa hɔ kɔɔ so bɔɔ wɔn nsam. Yɛn werɛ remfi da!” *\nWɔrema Onyankopɔn Din so Wɔ Wiase Nyinaa\n21. Ɔkwan bɛn so na edin foforo no ma wɔyɛɛ asɛnka adwuma no kɛse?\n21 Edin Yehowa Adansefo a Onyankopɔn nkurɔfo fae a egyina Kyerɛwnsɛm no so ma wonyaa ahoɔden foforo de yɛɛ asɛnka adwuma no. Awarefo bi a na wɔyɛ akwampaefo wɔ United States, Edward ne Jessie Grimes, a wɔkɔɔ nhyiam a wɔyɛe wɔ Columbus wɔ afe 1931 no bi no kae sɛ: “Bere a yɛrefi yɛn kurom akɔ no na yɛyɛ Bible Asuafo, nanso yɛresan aba no na yɛyɛ Yehowa Adansefo. Yɛn ani gyei paa sɛ afei de na yɛanya edin a ɛbɛboa yɛn ma yɛahyɛ yɛn Nyankopɔn no din anuonyam.” Saa nhyiam no akyi no, Adansefo binom faa ɔkwan foforo bi so hyɛɛ Onyankopɔn din anuonyam. Wɔde krataa bi a wɔakyerɛw asɛm bi wɔ so na na ɛda wɔn ho adi kyerɛ afiewuranom. Ná wɔakyerɛw krataa no so sɛ: “Meyɛ YEHOWA dansefo, na mereka YEHOWA yɛn Nyankopɔn no Ahenni ho asɛm.” Nokwarem no, Onyankopɔn nkurɔfo ani gyei sɛ Yehowa din da wɔn so, na na wɔasiesie wɔn ho sɛ wɔbɛma nkurɔfo a wɔwɔ baabiara ahu nea edin no kyerɛ.—Yes. 12:4.\n“Bere a yɛrefi yɛn kurom akɔ no na yɛyɛ Bible Asuafo, nanso yɛresan aba no na yɛyɛ Yehowa Adansefo”\n22. Dɛn na ɛkyerɛ sɛ Yehowa nkurɔfo da nsow kɛse?\n22 Mfe pii ni a Yehowa kaa yɛn nuanom a wɔasra wɔn no koma ma wɔfaa edin soronko no too wɔn ho so. Efi afe 1931 reba no, so Satan atumi ama Onyankopɔn nkurɔfo din no so akata? So watumi ayɛ ma nkurɔfo nhu nsonsonoe a ɛwɔ yɛne ɔsom afoforo ntam anaa? Dabida! Mmom no, ɛnnɛ paa na yɛada nsow kɛse sɛ Onyankopɔn adansefo. (Monkenkan Mika 4:5; Malaki 3:18.) Nokwasɛm ne sɛ, wɔde Onyankopɔn din no nim yɛn araa ma nnɛ wobu obiara a ɔtaa bɔ Onyankopɔn din no sɛ ɔyɛ Yehowa Dansefo. Ɛmfa ho sɛ atoro som abu so nnɛ no, entumi nkataa Yehowa som so, mmom no, nokware som ‘ase atim wɔ mmepɔw atifi.’ ( Yes. 2:2) Ɛnnɛ, wɔama Yehowa som ne ne din kronkron no so ampa.\n23. Sɛnea Dwom 121:5 kyerɛ no, Yehowa ho nokwasɛm titiriw bɛn na ɛhyɛ yɛn den kɛse?\n23 Hwɛ sɛnea ɛhyɛ yɛn den sɛ yebehu sɛ Yehowa bɛbɔ yɛn ho ban wɔ nhyɛso a Satan de ba yɛn so nnɛ ne nea ɔde bɛba daakye no ho! (Dw. 121:5) Ntease wom paa sɛ yɛbɛka asɛm a odwontofo no kae no bi sɛ: “Anigye ne ɔman a wɔn Nyankopɔn ne Yehowa, ɔman a wapaw wɔn sɛ n’agyapade.”—Dw. 33:12.\n^ nky. 20 Hwɛ radio a wɔde dii dwuma saa no ho asɛm wɔ nhoma yi Ti 7, kratafa 72-74.\nDɛn na Ahenni no atumi ayɛ wɔ Onyankopɔn din ho?\nDɛn na w’ankasa woyɛ de tew Onyankopɔn din ho?\nDɛn nti na ɛyɛ wo anigye sɛ Onyankopɔn din da wo so, na w’ani gye ho sɛ wobɛma nkurɔfo ahu nea edin no kyerɛ?\nDɛn nti na Bible no de kronkronyɛ toto ade a ɛyɛ fɛ ho?


Nea Ɛwɔ Onyankopɔn Asɛm Mu | NWT\nAsɛm a Onyankopɔn pɛ sɛ ɔka kyerɛ yɛn nnɛ no, ɛno na ɛwɔ Bible mu no. Ɛkyerɛ yɛn sɛnea yɛbɛbɔ yɛn bra ama asi yɛn yiye, na ɛma yehu nea yɛyɛ a Onyankopɔn ani begye yɛn ho. Afei nso, ɛma yenya nsɛmmisa a edidi so yi ho mmuae:\n1 Hena ne Onyankopɔn?\n2 Wobɛyɛ dɛn asua Onyankopɔn ho ade?\n3 Hena na ɔkyerɛw Bible no?\n4 Nea Bible ka fa abɔde mu nyansahu ho no yɛ nokware anaa?\n5 Asɛm bɛn paa na ɛwɔ Bible mu?\n6 Nkɔm bɛn na Bible hyɛ faa Mesia no ho?\n7 Dɛn na Bible kae sɛ ebesisi wɔ yɛn bere yi so?\n8 Nnipa amanehunu fi Onyankopɔn anaa?\n9 Adɛn nti na nnipa hu amane?\n10 Dɛn na Bible aka afa daakye ho?\n11 Sɛ obi wu a, dɛn na ɛto no?\n12 Anidaso wɔ hɔ sɛ yebehu awufo bio?\n13 Dɛn na Bible ka wɔ adwuma ho?\n14 Wobɛyɛ dɛn ahwɛ nea wowɔ so yiye?\n15 Dɛn na woyɛ a ɛbɛma w’ani agye?\n16 Wobɛyɛ dɛn na adwinnwen anhyɛ wo so?\n17 Ɔkwan bɛn so na Bible betumi aboa w’abusua?\n18 Dɛn na woyɛ a ɛbɛma woabɛn Onyankopɔn?\n19 Bible mu nhoma ahorow no, dɛn na ɛwɔ mu?\n20 Worekenkan Bible a, wobɛyɛ dɛn anya so mfaso paa?\nSƐ WOREPƐ BIBLE NKYEKYƐM BI A, WOBƐYƐ DƐN AHU?\nNhoma nketewa 66 na ɛka bom yɛ Bible no. Wɔakyɛ mu ayɛ no afã abien: Hebri ne Aram Kyerɛwnsɛm (“Apam Dedaw”) ne Greek Kyerɛwnsɛm (“Apam Foforo”). Bible mu nhoma biara, wɔakyekyɛm ayɛ no ti ahorow ne nkyekyɛm ahorow. Sɛ wɔkyerɛw kyerɛwsɛm bi a, nɔma a edi nhoma no din akyi no yɛ nhoma no ti, na nɔma a edi hɔ no yɛ nkyekyɛm. Ɛho nhwɛso ni. Genesis 1:1 kyerɛ Genesis ti 1, nkyekyɛm 1.\nShare Share Nea Ɛwɔ Onyankopɔn Asɛm Mu\nnwt kr. 5


1 Corinthians 4 KJV – 1 Korintofoɔ 4 ASCB | Biblica\n1 Corinthians 4 KJV – 1 Korintofoɔ 4 ASCB\n1 Korintofoɔ 4:1-21\n1Ɛsɛ sɛ mobu yɛn sɛ Kristo asomfoɔ a wɔde Onyankopɔn ahintasɛm a ɛyɛ nokorɛ no ahyɛ yɛn nsa. 2Adeɛ baako a wɔrehwehwɛ afiri onipa a wɔde ahintasɛm no ahyɛ ne nsa no ne sɛ, ɔbɛdi ne wura no nokorɛ. 3Sɛ mo anaa onipa bi bu me atɛn seesei a ɛmfa me ho. Mʼankasa nso memmu me ho atɛn. 4Mʼadwene mu yɛ fann, nanso ɛno nkyerɛ sɛ medi bem fitaa. Awurade nko ara na ɔbu me atɛn. 5Enti, ɛnsɛ sɛ obiara bu ne yɔnko atɛn kɔsi sɛ ɛberɛ a ɛsɛ bɛba. Awurade ba mu no na wɔbɛbu atɛn a ɛtwa toɔ. Ɔbɛda deɛ ahinta wɔ sum mu no adi na wada deɛ ahinta wɔ nnipa akoma mu no nso adi. Na nkamfo a ɛsɛ sɛ onipa biara nya firi Onyankopɔn hɔ no, wɔakamfo no.\n6Anuanom, mo enti mede Apolo ne me ayɛ nhwɛsoɔ, sɛdeɛ ɛbɛma mo asuasɛm a ɛka sɛ, “Di mmara pa so” no. Ɛnsɛ sɛ mo mu biara de onipa bi hoahoa ne ho na ɔbu ɔfoforɔ nso onipa teta. 7Hwan na ɔka kyerɛɛ wo sɛ wokorɔn sene afoforɔ? Ɛnyɛ Onyankopɔn na ɔde biribiara a wowɔ no maa wo? Na adɛn enti na wode hoahoa wo ho sɛdeɛ ɛnyɛ akyɛdeɛ?\n8Biribiara a mohwehwɛ no, mo nsa aka dada! Moyɛ adefoɔ dada. Moayeyɛ ahemfo, nanso yɛnyɛ bi! Nokorɛm, anka mepɛ sɛ moyɛ ahemfo na anka yɛn nso yɛyɛ ahemfo bɛka mo ho. 9Ɛyɛ me sɛ yɛn asomafoɔ yi deɛ, Onyankopɔn de yɛn atwa toɔ sɛ nnipa bi a wɔabu wɔn kumfɔ wɔ badwa mu sɛ nnipa ne ewiase abɔfoɔ nyinaa nhwɛ. 10Kristo enti, yɛyɛ nkwaseafoɔ, nanso moyɛ anyansafoɔ wɔ Kristo mu. Yɛyɛ mmerɛ, nanso moyɛ den. Wɔmmu yɛn, nanso wɔbu mo. 11Ɛbɛsi saa ɛberɛ yi mu ɛkɔm ne sukɔm de yɛn. Yɛfira ntomago; wɔhwe yɛn; yɛdi atutena; 12yɛyɛ adwuma a ɛyɛ den de hwɛ yɛn ho. Wɔdome yɛn a, yɛhyira; wɔhwe yɛn a yɛgyina ano. 13Wɔya yɛn a, yɛde kasa pa bua. Yɛte sɛ ewiase yi mu wira bi a yɛnka hwee de bɛsi ɛnnɛ.\n14Ɛnyɛ sɛ mepɛ sɛ megu mo anim ase enti na metwerɛɛ saa nwoma yi brɛɛ mo. Na mmom, mepɛ sɛ mekyerɛ mo ɛkwan sɛ me ara me mma a medɔ wɔn. 15Na sɛ mowɔ ahwɛfoɔ ɔpedu mpo wɔ mo asetena mu wɔ Kristo mu a, mowɔ Agya baako pɛ. Na mo nkwa a ɛwɔ Kristo Yesu mu no enti, menam asɛmpa a meka kyerɛɛ mo no so abɛyɛ mo agya. 16Mesrɛ mo sɛ monsuasua me. 17Ɛnam yei so enti, meresoma Timoteo na waba mo nkyɛn. Ɔyɛ mʼankasa me dɔ ba a ɔdi me nokorɛ wɔ Awurade mu. Ɔbɛkaakae mo mʼakwan foforɔ a menam so di Kristo Yesu akyi ne nkyerɛkyerɛ a mekyerɛkyerɛ wɔ asafo biara a mekɔ mu no.\n18Mo mu bi ayɛ ahantan, susu sɛ meremmɛsra mo. 19Sɛ Awurade pɛ a, ɛrenkyɛre biara mɛba mo nkyɛn na mʼankasa mabɛhwɛ dwuma a saa ahantanfoɔ yi bɛtumi adi na ɛnyɛ asɛm a wɔbɛka no. 20Onyankopɔn Ahennie no nyɛ nsɛnkeka na ɛyɛ tumi. 21Emu deɛ ɛwɔ he na mopɛ? Memmɛbɔ mo mmaa anaa akoma a ɔdɔ wɔ mu na ɛbu adeɛ na memfa mmra mo nkyɛn?\nASCB : 1 Korintofoɔ 4


Ebɛnadze Nye Enuma?\nKENKAN WƆ Abbey Abui Acholi Afrikaans Aja Akha Altai Alur America Mmum Kasa Amharic Angola Mmum Kasa Arabic Argentina Mmum Kasa Armenian Armenian (West) Ateso Attié Aymara Azerbaijani Azerbaijani (Cyrillic) Bashkir Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Biak Bicol Bislama Bolivia Mmum Kasa Boulou Bété Cambodian Cebuano Changana (Zimbabwe) Chavacano Chichewa Chiga Chin (Hakha) Chin (Tiddim) Chin (Zotung) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Mmum Kasa Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombia Mmum Kasa Cuba Mmum Kasa Damara Dangme Danish Dayak Ngaju Douala Drehu Dusun Dutch Efik English (Borɔfo) Estonian Ewe (Awona) Fijian Finland Mmum Kasa Finnish Fon French Futuna (East) Ga (Nkran Kasa) German Gitonga Gokana Greek Guadeloupean Creole Guarani Guarani (Bolivia) Guerze Guianese Creole Gun Guéré Haitian Creole Hausa Herero Hiligaynon Hindi Hungarian Hunsrik Iban Ibanag Ibinda Igbo Iloko India Mmum Kasa Indonesia Mmum Kasa Indonesian Irish Isoko Italian Italy Mmum Kasa Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisii Kisonge Kituba Kongo Korean Kpelle Krio Kurdish Kurmanji Kwangali Kwanyama Kyangonde Lahu Lamba Lambya Lari Lhukonzo Lingala Lithuanian Lomwe Luganda Lugbara Lunda Luo Luvale Macua Malagasy Malay Malayalam Malaysia Mmum Kasa Maltese Mam Mambwe-Lungu Mapudungun Marathi Mauritian Creole Maya Mazahua Mbunda Mende Meru Mexico Mmum Kasa Mfantse Mizo Mongolian Moore Myanmar Myanmar Mmum Kasa Nahuatl (Central) Navajo Ndau Ndebele Ndebele (Zimbabwe) Ndonga Nengone Nepali Nepali Mmum Kasa Ngabere Ngangela Nias Nigerian Pidgin Norwegian Nsenga Nyaneka Nyungwe Nzema Odia Okpe Oromo Ossetian Otetela Pangasinan Pidgin (Cameroon) Pidgin (West Africa) Polish Ponapean Portuguese Portuguese (Portugal) Portuguese Mmum Kasa Punjabi (Shahmukhi) Quebec Mmum Kasa Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Quichua (Pastaza) Quichua (Tena) Rarotongan Romania Mmum Kasa Romanian Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Ronga Runyankore Russian Rutoro Réunion Creole Samoan Sangir Sango Sena Sepedi Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Solomon Islands Pidgin Spanish Spanish Mmum Kasa Sranantongo Sunda Swahili Swahili (Congo) Swati Swedish Tagalog Tahitian Tajiki Talian Tamil Tandroy Tankarana Tatar Tetun Dili Thai Thailand Mmum Kasa Tigrinya Tiv Tojolabal Tok Pisin Tongan Tshiluba Tshwa Tsonga Turkish Tuvaluan Twi Ukrainian Umbundu Urdu Urhobo Uruund Uzbek Vezo Vietnamese Wallisian Waray-Waray Welsh Wichi Wolaita Yacouba Zande Zulu\nAna Minhyira Mo Nkwa Do Mma Nyankopɔn na Wonnuma Me?\n1. Sɛ egye ber sũa buukuu yi a, ibia ebɛn asɛm na ibosusu ho?\nBUUKUU a irusũa yi ama ehu Bible mu nokwasɛm ahorow tse dɛ, Nyankopɔn n’anohoba a ɔfa onnyiewiei nkwa ho, tsebea a ewufo wɔ mu nye owusoɛr ho enyidado no. (Ɔsɛnkafo 9:5; Luke 23:43; John 5:28, 29; Nyikyerɛ 21:3, 4) Ibia ahyɛ ase dɛ erokɔ Jehovah Adasefo nhyiamu ahorow no bi na egye dzi dɛ, hɔn na wɔrosom Nyankopɔn wɔ nokwar mu. (John 13:35) Bi so a ahyɛ ase nye Jehovah rinya anyɛnkofa a no mu yɛ dzen na esi gyinae dɛ epɛ dɛ esom no. Ntsi, ibia ibosusu dɛ, ‘Ebɛnadze na ɔsɛ dɛ meyɛ ndɛ ama meetum asom Nyankopɔn?’\n2. Nna ebɛnadze ntsi na Ethiopianyi no pɛ dɛ wonuma no?\n2 Iyi nye dza Ethiopianyi ɔbarimba bi a ɔtsenaa ase wɔ Jesus n’aber do no susui. Wɔ Jesus no wusoɛr ekyir ber tsiabaa bi no, no suanyi Philip kãa asɛm no kyerɛɛ dɛm ɔbarimba yi. Philip maa ohun dɛ, nna Jesus nye Messiah a wɔabɔ no ho anohoba no. Dza Ethiopianyi no sũae no kãa n’akoma yie ma ntsi, amonmu hɔ ara no ɔkãa dɛ: “Hwɛ, nsu nye yi: ebɛnadze na osiw m’enuma ho kwan?”—Ndwuma 8:26-36.\n3. (a) Ebɛn ahyɛdze na Jesus dze maa n’ekyidzifo? (b) Ebɛn kwan do na ɔsɛ dɛ wonuma obi?\n3 Bible no kyerɛkyerɛ pefee dɛ, sɛ epɛ dɛ esom Jehovah a, ɔsɛ dɛ wonuma wo. Jesus kãa kyerɛɛ n’ekyidzifo dɛ: “Hom nkɔ nkɛyɛ amanaman nyina m’esuafo, na hom nnuma hɔn.” (Matthew 28:19) Bio so, Jesus maa wonumaa no dze yɛɛ nhwɛdo maa hɛn. Wɔammfa nsu ammpetsepetse ne tsir do, na mbom wɔdze ne nyimpadua nyina nuu nsu mu. (Matthew 3:16) Ndɛ no, sɛ worunuma Christiannyi so a, ɔsɛ dɛ wɔdze ne nyimpadua nyina nu nsu mu.\n4. Ebɛnadze na w’enuma ma afofor hu?\n4 Sɛ wonuma wo a, ɔma afofor hu dɛ epɛ dɛ ebɛyɛ Nyankopɔn ne nyɛnko na esom no ankasa. (Ndwom 40:7, 8) Ntsi ibia ibebisa woho dɛ, ‘Sɛ mepɛ dɛ wonuma me a, ebɛnadze na ɔsɛ dɛ meyɛ?’\nNYIMDZEE NA GYEDZI HO HIA\n5. (a) Ansaana wobonuma wo no, ebɛnadze na ɔsɛ dɛ idzi kan yɛ? (b) Ebɛnadze ntsi na Christianfo nhyiamu ho hia?\n5 Ɔsɛ dɛ ihu Jehovah nye Jesus na isũa hɔn ho adze ansaana woeenuma wo. Etu iyi ho anamɔn dadaw dze nam Bible no a irusũa no do. (Kenkan John 17:3.) Naaso, iyi ara a ebɛyɛ no nndɔɔ sõ. Bible no kã dɛ, ɔsɛ dɛ ema Jehovah “ne pɛ ho nyimdzee” hyɛ wo mã. (Colossaefo 1:9) Nhyiamu ahorow a Jehovah Adasefo yɛ no bɔboa wo ma enye Jehovah eenya ebusuabɔ a no mu yɛ dzen. Iyi nye siantsir kor ntsi a ɔsɛ dɛ ekɔ dɛm nhyiamu ahorow no bi daa no.—Hebrewfo 10:24, 25.\nƆsɛ dɛ isũa Bible no ansaana woeenuma wo\n6. Bible no mu nsɛm dodow ahen na ɔsɛ dɛ ihu ansaana woeenuma wo?\n6 Ɔyɛ nokwar dɛ, Jehovah nnhwehwɛ dɛ ihu dza ɔwɔ Bible no mu nyina ansaana woeenuma wo. Nna ɔnnhwɛ kwan dɛ Ethiopianyi no bohu biribiara ana woeenuma no. (Ndwuma 8:30, 31) Yɛbɔkɔ do esũa Nyankopɔn no ho adze daa. (Ɔsɛnkafo 3:11) Naaso sɛ wobonuma wo a, ɔsɛ dɛ ihu Bible mu mfitsiase nkyerɛkyerɛ no na egye to mu.—Hebrewfo 5:12.\n7. Ebɛn kwan do na Bible no a esũa no aboa wo?\n7 Bible no kã dɛ: “Gyedzi nnyi mu a, obi nntum nnsɔ [Nyankopɔn] enyi.” (Hebrewfo 11:6) Dɛm ntsi, ɔsɛ dɛ inya gyedzi ana woeenuma wo. Bible no ma yehu dɛ, nna nyimpa binom wɔ tsetse kurow Corinth mu a wɔtsee asɛm a Jesus n’ekyidzifo no kãe no, na dza ofii mu bae nye dɛ, “wɔgyee dzii, ma wonumaa hɔn.” (Ndwuma 18:8) Dɛmara so na Bible no a esũa no aboa wo ma enya gyedzi wɔ Nyankopɔn n’anohoba ahorow nye tum a ɔwɔ Jesus no werdam no mu a obotum agye hɛn efi bɔn nye owu mu no mu.—Joshua 23:14; Ndwuma 4:12; 2 Timothy 3:16, 17.\nKÃ BIBLE MU NOKWASƐM KYERƐ AFOFOR\n8. Ebɛnadze na obekenyan wo ma aakã dza esũa no ho asɛm akyerɛ afofor?\n8 Aber a ekɔ do sũa pii fi Bible no mu na ihu mbrɛ ɔboa wo wɔ w’asetsena mu no, wo gyedzi bɔkɔ do ayɛ kɛse. Ebɛpɛ dɛ ekã dza irusũa no ho asɛm kyerɛ afofor. (Jeremiah 20:9; 2 Corinthfo 4:13) Woana na ebɛpɛ dɛ ekã bi kyerɛ no?\nƆsɛ dɛ gyedzi kenyan wo ma ekã dza egye dzi no ho asɛm kyerɛ afofor\n9, 10. (a) Woananom na ibia ibotum ahyɛ ase akã dza esũa no ho asɛm akyerɛ hɔn? (b) Sɛ epɛ dɛ enye asafo no bɔ mu yɛ asɛnka edwuma no a, ebɛnadze na ɔsɛ dɛ eyɛ?\n9 Ibia ebɛpɛ dɛ ekã dza irusũa no ho asɛm kyerɛ w’ebusuafo, w’anyɛnkofo, w’efipamfo anaa w’edwumamufo. Dɛm a ebɛyɛ no ye, naaso ɔsɛ dɛ eyɛ dɛm wɔ ɔdwe na ɔdɔ kwan do aber nyina. Ewiei koraa no, ibotum ahyɛ ase nye asafo no abɔ mu ayɛ asɛnka edwuma no. Ber a etse nkã dɛ ayɛ krado no, ibotum akã ho asɛm akyerɛ Ɔdasefo a ɔnye wo sũa Bible no, dɛ epɛ dɛ enye asafo no bɔ mu yɛ asɛnka edwuma no. Sɛ ohu dɛ ayɛ krado na sɛ w’abrabɔ nye Bible gyinapɛn ahorow hyia a, nna ɔnodze asafo mu mpanyimfo beenu nye hom bɔbɔ mu ehyia.\n10 Ebɛnadze na ɔbɔkɔ do wɔ dɛm nhyiamu no ase? Mpanyimfo no nye wo bedzi nkɔmbɔ ahwɛ dɛ etse Bible mfitsiase nkyerɛkyerɛ ase na egye to mu anaa. Afei so, wɔbɔhwɛ dɛ edze dza Bible no kã no dzi dwuma wɔ wo da biara da asetsena mu na ɔyɛ ampaara dɛ epɛ dɛ ebɛyɛ Jehovah Adasefo no mu kor anaa. Ma ɔntsena w’adwen mu dɛ, mpanyimfo no na wɔhwɛ asafo no mufo a ɔwo so kã ho bi no do. Ntsi, ɔnnsɛ dɛ isuro dɛ enye hɔn bedzi nkɔmbɔ. (Ndwuma 20:28; 1 Peter 5:2, 3) Wɔ nhyiamu yi ekyir no, sɛ ibotum nye asafo no abɔ mu ayɛ asɛnka edwuma no a, mpanyimfo no bɛkã ho asɛm akyerɛ wo.\n11. Ebɛnadze ntsi na ohia paa dɛ eyɛ nsesã ahorow ansaana etum nye asafo no abɔ mu ayɛ asɛnka edwuma no?\n11 Ibia mpanyimfo no bɛkã akyerɛ wo dɛ, ɔsɛ dɛ eyɛ nsesã ahorow bi ansaana etum nye asafo no abɔ mu ayɛ asɛnka edwuma no. Ebɛnadze ntsi na ohia paa dɛ eyɛ nsesã ahorow a ɔtse dɛm? Osiandɛ, sɛ yɛkã Nyankopɔn ho asɛm kyerɛ nkorɔfo a, ɔkyerɛ dɛ yegyina Jehovah n’ananmu. Ntsi, ɔsɛ dɛ yɛdze hɛn abrabɔ hyɛ no enyimnyam.—1 Corinthfo 6:9, 10; Galatiafo 5:19-21.\nNYA NNUHO NA DAN WOHO\n12. Ebɛnadze ntsi na ɔsɛ dɛ nyimpa nyina nu hɔnho?\n12 Adze fofor bi wɔ hɔ a ɔsɛ dɛ eyɛ ansaana woeenuma wo. Ɔsomafo Peter kãa dɛ: “Hom nnu homho, na hom ndan homho, ma wɔaapepa hom bɔn efi hom ho.” (Ndwuma 3:19) Wɔkã nnuho a, ɔkyerɛ dɛn? Dza ɔkyerɛ nye dɛ, yebedzi yaw ankasa wɔ bɔn bi a yɛayɛ ho. Dɛ nhwɛdo no, sɛ eyɛ obi a ebɔ edwamanbra a, nna ɔnodze ɔsɛ dɛ inu woho. Sɛ abɔ mbɔdzen a ɔsen biara dɛ ebɛyɛ dza ɔtsen wɔ w’asetsena nyina mu mpo a, no ho da ho ara hia dɛ inu woho, osiandɛ hɛn nyina yɛyɛ bɔn na ɔsɛ dɛ yɛserɛ Nyankopɔn hɔ bɔnfakyɛ.—Romefo 3:23; 5:12.\n13. Sɛ wɔkã dɛ ‘dan woho’ a, ɔkyerɛ dɛn?\n13 Aso nu a ibonu woho kɛkɛ wɔ dza ayɛ nyina ho no dɔɔ sõ? Oho. Peter kãa dɛ, ɔsɛ dɛ esan so ‘dan woho.’ Iyi kyerɛ dɛ, ɔsɛ dɛ igyaa wo nkan abrabɔ biara a omuo no na ehyɛ ase yɛ dza ɔtsen. Sɛ yɛbɛyɛ mfatoho a, fa no dɛ ɔyɛ ber a odzi kan a irutu kwan akɔ bea pɔtsee bi. Ekyir yi a w’enyi baa woho do no, nna afom kwan. Ebɛnadze na nkyɛ ebɛyɛ? Ekyingye biara nnyi ho dɛ, ibesie abotar na aasan w’ekyir akɛfa ɔkwan papa no do. Dɛmara so na sɛ irusũa Bible no a, ibohu suban anaa ndzeyɛɛ ahorow bi wɔ w’abrabɔ mu a ɔsɛ dɛ eyɛ nsesã wɔ ho. Nya ɔpɛ no dɛ ‘ebɛdan woho,’ kyerɛ dɛ, ebɛyɛ nsesã ahorow a ohia no na aahyɛ ase ayɛ dza ɔtsen.\nHYIRA WOHO DO MA JEHOVAH\nAna abɔ Jehovah anohoba dɛ ebɔsom no?\n14. Ebɛyɛ dɛn ehyira woho do ama Nyankopɔn?\n14 Anamɔn fofor a ohia dɛ itu ansaana woeenuma wo nye dɛ, ibehyira woho do ama Jehovah. Sɛ ibehyira woho do ama Jehovah a, ɔsɛ dɛ ebɔ mpaa dze bɔ no anohoba dɛ, ebɔsom ɔno nkotsee na ebɛma ne pɛ a ebɛyɛ no ayɛ ehiadze tsitsir wɔ w’asetsena mu.—Deuteronomy 6:15.\n15, 16. Ebɛnadze na okenyan obi ma ohyira noho do ma Nyankopɔn?\n15 Sɛ ebɔ Jehovah anohoba dɛ ebɔsom ɔno nkotsee a, ɔtse dɛ mbrɛ abɔ obi a edɔ no anohoba dɛ enye no bɛtsena wo nkwa nda a wɔaka nyina mu. Susu ɔbarimba na ɔbaa bi a wɔdze hɔnho ahyɛ nantsew a odzi awar enyim mu no ho hwɛ. Ɔdɔ a ɔbarimba no wɔ ma ɔbaa no mu yɛ dzen ber a ɔkɔ do nye no nantsew na ohu no yie no. Afei, onya ɔpɛ dɛ ɔbɔwar ɔbaa no. Ɔwɔ mu dɛ, iyi yɛ gyinaesi a enyiber wɔ mu dze, naaso osian ɔdɔ ntsi, ɔbarimba no wɔ ɔpɛ dɛ ɔbɛgye asodzi a ɔtse dɛm ato no ho do.\n16 Aber a ekɔ do sũa Jehovah no ho adze pii no, ibenya ɔdɔ ama no na eenya ɔpɛ dɛ ebɛyɛ dza ibotum biara dze asom no. Iyi bekenyan wo ma aabɔ mpaa dze abɔ no anohoba dɛ ebɔsom no. Bible no kã dɛ, sɛ obi pɛ dɛ odzi Jesus n’ekyir a, “ma ɔmpa noho” ekyir. (Mark 8:34) Iyi kyerɛ dɛn? Ɔkyerɛ dɛ, ɔsɛ dɛ ema setsie a ebɛyɛ ama Jehovah no yɛ adze tsitsir wɔ w’asetsena mu. Jehovah ne pɛ a ebɛyɛ no ho hia sen wo botae ahorow nye ndzɛmba a wankasa epɛ.—Kenkan 1 Peter 4:2.\nMMA NNSURO DƐ IBEHYIRA WOHO DO\n17. Ebɛnadze ntsi na nyimpa binom mmpɛ dɛ wohyira hɔnho do ma Jehovah?\n17 Nyimpa binom mmpɛ dɛ wohyira hɔnho do ma Jehovah, osiandɛ wosuro dɛ, sɛ wɔbɔ no anohoba a, worunntum nndzi do. Wɔmmpɛ dɛ wɔbɛdaadaa Jehovah anaa ibia wobosusu dɛ, sɛ wonnhyiraa hɔnho do mmaa Jehovah a, nna ɔnodze worummbu dza wɔbɛyɛ biara ho akontaa nnkyerɛ no.\n18. Ebɛnadze na ɔbɔboa wo ma eedzi suro biara a ewɔ dɛ ebɛma Jehovah ne nsa esi famu no do?\n18 Ɔdɔ a ewɔ ma Jehovah bɔboa wo ma eedzi suro biara a ewɔ dɛ ebɛma ne nsa esi famu no do. Osiandɛ edɔ no ntsi, ebɛyɛ dza ibotum biara dɛ ibedzi anohoba a abɔ no no do. (Ɔsɛnkafo 5:4; Colossaefo 1:10) Iyi nnkɛma esusu da dɛ, Jehovah ne pɛ a ebɛyɛ no yɛ dzen dodoodow. Ɔsomafo John kyerɛɛw dɛ: “Nyankopɔn dɔ nye yi, dɛ yebedzi n’ahyɛdze do: na n’ahyɛdze no nnyɛ dzen.”—1 John 5:3.\n19. Ebɛnadze ntsi na ɔnnsɛ dɛ isuro dɛ ibehyira woho do ama Jehovah?\n19 Ɔnnsɛ dɛ eyɛ nyimpa a odzi mu ana eehyira woho do ama Jehovah. Ɔnnhwehwɛ dza yerunntum nnyɛ mmfi hɛn hɔ da. (Ndwom 103:14) Noara bɔboa wo ma aayɛ dza ɔtsen. (Isaiah 41:10) Fa wo werɛ nyina hyɛ Jehovah mu na “ɔno na ɔbɛkyerɛ wo w’akwan.”—Mbɛbusɛm 3:5, 6.\nBAGUAMU MPAAMUKÃ A ƆKƆ NKWAGYE MU\n20. Sɛ ihyira woho do ma Nyankopɔn wie a, ebɛn anamɔn na odzi hɔ a ɔsɛ dɛ itu?\n20 Aso etse nkã dɛ ayɛ krado dɛ ibehyira woho do ama Jehovah? Sɛ ihyira woho do ma Jehovah wie a, nna wɔaka anamɔn a odzi hɔ a ɔsɛ dɛ itu. Ɔsɛ dɛ wonuma wo.\n21, 22. Ibesi dɛn ayɛ baguamu “paa mu kã” a ɔda wo gyedzi edzi?\n21 Bɔ w’asafo no mu mpanyimfo ntamu nkitahodzifo no amandzɛɛ dɛ, ehyira woho do ama Jehovah na epɛ dɛ wonuma wo. Ɔbɛma mpanyimfo binom nye wo esusu Bible mu mfitsiase nkyerɛkyerɛ ho. Sɛ wɔgye to mu dɛ ayɛ krado a, wɔbɛkã akyerɛ wo dɛ, wobotum enuma wo wɔ Jehovah Adasefo ɔmansin anaa ɔmantɔw ehyiadzi a odzi hɔ no ase. Wɔbɛma ɔkasa dze akyerɛkyerɛ dza enuma kyerɛ mu wɔ ehyiadzi no ase. Afei, ɔkasafo no bɛma hɔn a wɔayɛ krado dɛ wobonuma hɔn no ebua nsɛmbisa ebien a ne ntseasee nnyɛ dzen. Dɛm nsɛmbisa yi a ibeyi ano no yɛ baguamu “paa mu kã” a ɔda wo gyedzi edzi.—Romefo 10:10.\n22 Afei, wobonuma wo. Wɔdze wo nyimpadua nyina bonu nsu mu. Enuma no bɛma obiara ehu dɛ, ehyira woho do ama Jehovah na seseiara eyɛ Jehovah Adasefo no mu kor.\nDZA W’ENUMA NO GYINA HƆ MA\n23. Numa a wonuma obi wɔ “Egya, nye Ɔba, nye Sunsum Krɔnkrɔn dzin mu” no kyerɛ dɛn?\n23 Jesus kãa dɛ wobonuma n’esuafo wɔ “Egya, nye Ɔba, nye Sunsum Krɔnkrɔn dzin mu.” (Kenkan Matthew 28:19.) Iyi kyerɛ dɛn? Ɔkyerɛ dɛ egye Jehovah no tumdzi, dwuma a Jesus dzi wɔ Nyankopɔn ne tsirmpɔw mu nye mbrɛ Nyankopɔn dze no sunsum krɔnkrɔn no dzi dwuma dze ma ne pɛ yɛ hɔ no to mu.—Ndwom 83:18; Matthew 28:18; Galatiafo 5:22, 23; 2 Peter 1:21.\nSɛ wonuma wo a, ɔkyerɛ dɛ epɛ dɛ eyɛ Nyankopɔn ne pɛ\n24, 25. (a) Ebɛnadze na enuma gyina hɔ ma? (b) Ebɛnadze na yebosusu ho wɔ tsir a odzi ewiei no mu?\n24 Enuma gyina hɔ ma biribi a ohia paa. Sɛ wɔdze wo nu nsu mu a, ɔkyerɛ dɛ ewu ama wo nkan abrabɔ anaa egyaa wo nkan abrabɔ no. Sɛ ifi nsu no mu pue a, ɔkyerɛ dɛ erebɛhyɛ asetsena fofor ase na aayɛ Nyankopɔn ne pɛ. Ɔma yehu dɛ, ofi ndɛ rokɔ no, Jehovah na ebɔsom no. Ma ɔntsena w’adwen mu dɛ, ɔnnyɛ nyimpa, ahyehyɛdze anaa edwuma bi na ehyira woho do ama. Ɔyɛ Jehovah na ehyira wo nkwa do ama no.\n25 Woho do a ehyira no bɔboa wo ma enye Nyankopɔn eenya anyɛnkofa a no mu yɛ dzen. (Ndwom 25:14) Iyi nnkyerɛ dɛ, numa a woenuma obi ntsi, obenya nkwagye. Ɔsomafo Paul kyerɛɛw dɛ: “Hom mfa suro nye ahopopo nyɛ homankasa hom nkwagye ho edwuma nwie.” (Philippifo 2:12) Enuma yɛ w’abrabɔ fofor no n’ahyɛse kɛkɛ. Naaso, ibesi dɛn na aakɔ do atwe epin Jehovah? Buukuu yi ne tsir a odzi ewiei no bɛma yeenya asɛmbisa yi ho mbuae.\nNOKWASƐM 1: ANA ƆSƐ DƐ WONUMA ME?\n“Hwɛ, nsu nye yi: ebɛnadze na osiw m’enuma ho kwan?”—Ndwuma 8:36\nEbɛnadze ntsi na ɔsɛ dɛ wonuma wo, na ebɛn kwan do na ɔsɛ dɛ wɔfa do yɛ?\nEnuma kyerɛ dɛ egyaa wo nkan abrabɔ na ahyɛ abrabɔ fofor ase dɛ ebɛyɛ Nyankopɔn ne pɛ.\nSɛ ibotum asom Jehovah a, ɔsɛ dɛ wonuma wo.\nEnuma ma afofor hu dɛ, epɛ dɛ esom Nyankopɔn.\nƆsɛ dɛ wɔdze wo nyimpadua nyina nu nsu mu dɛ mbrɛ wɔyɛɛ Jesus no.\nNOKWASƐM 2: JEHOVAH NNHWEHWƐ DZA IRUNNTUM NNYƐ MMFI WO HƆ DA\n“Nyankopɔn dɔ nye yi, dɛ yebedzi n’ahyɛdze do: na n’ahyɛdze no nnyɛ dzen.”—1 John 5:3\nEbɛnadze ntsi na ɔnnsɛ dɛ isuro dɛ ibehyira woho do ama Jehovah?\nNdwom 103:14; Isaiah 41:10\nƆnnsɛ dɛ eyɛ nyimpa a odzi mu ana eehyira woho do ama Jehovah. Noara bɔboa wo ma aayɛ dza ɔtsen.\nƆdɔ a ewɔ ma Jehovah bɔboa wo ma eedzi suro biara a ewɔ dɛ ebɛma ne nsa esi famu no do.\nNOKWASƐM 3: ANAMƆN A ƆSƐ DƐ ITU ANA WOEENUMA WO\n“Me Nyankopɔn, mepɛ dɛ meyɛ wo pɛ, nyew, wo mbra wɔ m’akoma mu.”—Ndwom 40:8\nSɛ ibotum ehyira woho do ama Jehovah a, ebɛnadze na ɔwɔ dɛ eyɛ?\nSŨA NYANKOPƆN N’ASƐM NO\nƆsɛ dɛ ihu Jehovah na Jesus Christ. Sɛ ekɔ do sũa hɔnho adze pii a, ɔdɔ a ewɔ ma hɔn no bɛyɛ kɛse.\nHYƐ WO GYEDZI DZEN\nƆsɛ dɛ inya awerɛhyɛmu wɔ Nyankopɔn n’anohoba ahorow nye tum a ɔwɔ Jesus no werdam no mu a obotum agye hɛn efi bɔn nye owu mu no mu.\nIyi kyerɛ dɛ, ɔsɛ dɛ idzi yaw ankasa wɔ bɔn a ayɛ nyina ho.\nIyi kyerɛ dɛ, ɔsɛ dɛ igyaa adze bɔn biara yɛ na eyɛ dza ɔtsen.\nHYIRA WO NKWA DO MA JEHOVAH\nSɛ ebɔ Jehovah anohoba wɔ mpaabɔ mu dɛ, ebɔsom ɔno nkotsee na ebɛma ne pɛ a ebɛyɛ no ayɛ ehiadze tsitsir wɔ w’asetsena mu a, ɔkyerɛ dɛ ehyira woho do ama Jehovah.


Nnwom 42 | Intanɛt So Bible| Wiase Foforɔ Nkyerɛaseɛ\nMeyi Onyankopɔn ayɛ sɛ me Nkwagye Kɛse\nN’ani agyina Onyankopɔn sɛnea ɔwansan ani gyina nsu (1, 2)\n“Adɛn nti na mabotow?” (5, 11)\n“Twɛn Onyankopɔn” (5, 11)\nWɔde ma dwom kyerɛfo. Kora mma dwom. Maskil.*+ 42 O Onyankopɔn, m’ani* agyina woSɛnea ɔwansan ani gyina nsu. 2 Onyankopɔn a ɔyɛ Onyankopɔn teasefo no ho sukɔm de me.*+ Da bɛn na mɛkɔ akogyina Onyankopɔn anim?+ 3 Me nisu adan m’aduan awia ne anadwo;Daa nkurɔfo di me ho fɛw sɛ: “Wo Nyankopɔn no wɔ he?”+ 4 Sɛ mekae saa nneɛma yi a, mihwie me koma mu nsɛm gu hɔ.*Efisɛ bere bi me ne nnipadɔm no boom nantewee;Midii wɔn anim ne wɔn nantew komm* kɔɔ Onyankopɔn fi.Yɛde ahurusi ne aseda nne na ɛkɔeSɛ nnipakuw a wɔrehyɛ fã.+ 5 Adɛn nti na mabotow?*+ Adɛn nti na mahaw saa? Twɛn Onyankopɔn,+Na mɛkɔ so ayi no ayɛ sɛ me Nkwagye Kɛse.+ 6 Me Nyankopɔn, mabotow.*+ Enti mekae wo+Wɔ Yordan asaase ne Hermon mmepɔw so,Misar Bepɔw* so. 7 Wo nsu a ebu fa so nnyigyei nti,Asorɔkye ma so a, na asorɔkye agye so. W’asorɔkye akɛse no nyinaa abu afa me so.+ 8 Yehowa bɛda ne dɔ a enni huammɔ adi akyerɛ me adekyee,Na mɛto ne dwom anadwo; ɛyɛ mpae a mɛbɔ me nkwagye Nyankopɔn no.+ 9 Mebisa Onyankopɔn, me botan no sɛ: “Adɛn nti na wo werɛ afi me?+ Adɛn na atamfo nhyɛso nti mede awerɛhow nenam?”+ 10 M’atamfo kyi me kɔkɔkɔkɔ, enti wodi me ho fɛw;*Daa wodi me ho fɛw sɛ: “Wo Nyankopɔn no wɔ he?”+ 11 Adɛn nti na mabotow?* Adɛn nti na mahaw saa? Twɛn Onyankopɔn,+Na mɛkɔ so ayi no ayɛ sɛ me Nkwagye Kɛse ne me Nyankopɔn.+\n^ Anaa “de me kra.”\n^ Anaa “mihwie me kra gu hɔ.”\n^ Anaa “bɔkɔɔ.”\n^ Anaa “Bepɔw ketewa no.”\n^ Ebetumi nso akyerɛ,“M’atamfo di me ho fɛw te sɛ nea wɔrebubu me nnompe mu.”


Exodus 6 | Intanɛt So Bible| Wiase Foforɔ Nkyerɛaseɛ\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Fijian Finnish French Ga Georgian German Greek Gun Haitian Creole Hiligaynon Hindi Hungarian Igbo Iloko Indonesian Isoko Italian Japanese Kazakh Kikaonde Kikuyu Kiluba Kinyarwanda Kirghiz Kiribati Kirundi Kongo Korean Lingala Lithuanian Luganda Luvale Macedonian Malagasy Malay Malayalam Maltese Myanmar Nepali Norwegian Ossetian Otetela Pangasinan Polish Portuguese Portuguese (Portugal) Romanian Russian Samoan Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tamil Tatar Tetun Dili Thai Tigrinya Tok Pisin Tongan Tshiluba Tsonga Tswana Turkish Tuvaluan Twi Ukrainian Uzbek Vietnamese Waray-Waray Xhosa Yoruba Zulu\n6 Yehowa ka kyerɛɛ Mose sɛ: “Afei wubehu nea mɛyɛ Farao,+ efisɛ nsa a ɛyɛ den bɛhyɛ no ma wama wɔn kwan akɔ, na nsa a ɛyɛ den bɛma wapam wɔn mpo afi n’asase so.”+ 2 Na Onyankopɔn toaa so ka kyerɛɛ Mose sɛ: “Mene Yehowa.+ 3 Miyii me ho adi kyerɛɛ Abraham,+ Isak,+ ne Yakob+ sɛ ade nyinaa so Tumfoɔ Nyankopɔn,+ nanso me din Yehowa+ no de, mamma wɔamfa anhu me.+ 4 Na me ne wɔn yɛɛ apam sɛ mede Kanaan asase a wɔkɔsoɛɛ so sɛ ahɔho no bɛma wɔn.+ 5 Afei mate Israelfo no apinisi,+ nkoasom a Egyptfo de wɔn aba mu no, na m’apam+ no, mekae. 6 “Enti ka kyerɛ Israelfo no sɛ, ‘Mene Yehowa, na meyi mo afi Egyptfo nnesoa ase na magye mo afi wɔn nkoasom mu;+ mede basa a emu ateɛ ne atemmu kɛse na ebegye mo.+ 7 Na mede mo bɛyɛ me man,+ na mayɛ mo Nyankopɔn;+ na mubehu sɛ mene Yehowa mo Nyankopɔn a oyii mo fii Egypt nkoasom mu+ no. 8 Mede mo bɛba asase a memaa me nsa so kaa ntam+ sɛ mede bɛma Abraham, Isak, ne Yakob no so; na mede bɛma mo sɛ agyapade.+ Mene Yehowa.’”+ 9 Afei Mose de nsɛm yi nyinaa too Israelfo no anim, nanso abasamtu ne nkoasom dennen no nti, wɔantie Mose.+ 10 Ɛnna Yehowa ka kyerɛɛ Mose sɛ: 11 “Kɔka kyerɛ Egypt hene Farao+ sɛ ɔmma Israelfo no kwan mma womfi n’asase so nkɔ.”+ 12 Nanso Mose ka kyerɛɛ Yehowa sɛ: “Hwɛ, Israelfo no mpo antie me,+ na ɛbɛyɛ dɛn na Farao atie me+ a wontwaa m’ano twetia+ yi?” 13 Na Yehowa ka kyerɛɛ Mose ne Aaron sɛ wɔmfa n’ahyɛde nkɔto Israelfo no ne Egypt hene Farao anim, na wonyi Israelfo no mfi Egypt asase so.+ 14 Eyinom ne atitiriw a wɔwɔ wɔn agyanom fie: Israel ba panyin+ Ruben mma ne Hanok, Palu, Hesron, ne Karmi.+ Eyinom ne Ruben asefo.+ 15 Na Simeon mma ne Yemuel, Yamin, Ohad, Yakin, Sohar, ne Saul a ɔne Kanaanni bea woo no+ no. Eyinom ne Simeon asefo.+ 16 Lewi+ mma din sɛnea wɔn mmusua te+ ni: Gerson, Kohat, ne Merari.+ Na mfe a Lewi dii nyinaa yɛ ɔha aduasa ason. 17 Gerson mma ne Libni ne Simei,+ sɛnea wɔn mmusua+ te. 18 Kohat mma ne Amram, Yisar, Hebron, ne Usiel.+ Na mfe a Kohat dii nyinaa yɛ ɔha aduasa abiɛsa. 19 Na Merari mma ne Mahli ne Musi.+ Eyinom ne Lewi asefo no mmusua.+ 20 Afei Amram waree ne papa nuabea Yokebed.+ Akyiri yi ɔwoo Aaron ne Mose+ maa no. Mfe a Amram dii nyinaa yɛ ɔha aduasa ason. 21 Yisar mma ne Kora+ ne Nefeg ne Sikri. 22 Na Usiel mma ne Misael ne Elisafan ne Sitri.+ 23 Afei Aaron waree Aminadab babea Eliseba a ɔyɛ Naason+ nuabea. Akyiri yi ɔwoo Nadab, Abihu, Eleasar, ne Itamar+ maa no. 24 Na Kora mma ne Asir ne Elkana ne Abiasaf.+ Eyinom ne Kora asefo.+ 25 Afei Aaron ba Eleasar+ waree Putiel babea. Akyiri yi ɔwoo Finehas+ maa no. Eyinom ne Lewifo agyanom atitiriw, sɛnea wɔn mmusua te.+ 26 Aaron ne Mose yi na Yehowa ka kyerɛɛ wɔn sɛ:+ “Monhyehyɛ Israelfo sɛ asraafokuw na munyi wɔn mfi Egypt asase so” no.+ 27 Wɔn na wɔne Egypt hene Farao kɔkasae sɛ ɔmma wɔn kwan mma wonyi Israelfo no mfi Egypt no.+ Mose ne Aaron no ni. 28 Afei da a Yehowa ne Mose kasae wɔ Egypt asase so+ no, 29 Yehowa ka kyerɛɛ Mose sɛ: “Mene Yehowa.+ Nea mɛka akyerɛ wo biara, ka kyerɛ Egypt hene Farao.” 30 Ɛnna Mose ka kyerɛɛ Yehowa sɛ: “Hwɛ, wontwaa m’ano twetia, ɛbɛyɛ dɛn na Farao atie me?”+


Wɔkyerɛw Yesu Ho Nsɛm | Momfa Nkyerɛkyerɛ Mo Mma\nWoahu mmarima a wɔwɔ mfonini no mu no?— Wɔn din de Mateo, Marko, Luka, Yohane, Petro, Yakobo, Yuda, ne Paulo. Saa mmarima yi nyinaa tenaa ase bere a na Yesu wɔ asase so, na wɔkyerɛw Yesu ho nsɛm. Ma yensua wɔn ho nsɛm pii.\nDɛn na wunim fa saa mmarima yi ho?\nNá wɔn mu baasa yɛ asomafo a wɔne Yesu kaa asɛmpa no. Wunim saa mmarima baasa no?— Wɔn din de Mateo, Yohane, ne Petro. Ná ɔsomafo Mateo ne ɔsomafo Yohane nim Yesu yiye paa. Wɔn mu biara kyerɛw nhoma faa Yesu asetena mu nsɛm ho. Ɔsomafo Yohane san kyerɛw nhoma bi a wɔfrɛ no Adiyisɛm, ne nhoma abiɛsa foforo a wɔfrɛ no Yohane Nhoma a Edi Kan, Yohane Nhoma a Ɛto so Abien, ne Yohane Nhoma a Ɛto so Abiɛsa. Ɔsomafo Petro kyerɛw Bible mu nhoma ahorow no mu abien. Wɔfrɛ saa nhoma no Petro Nhoma a Edi Kan, ne Petro Nhoma a Ɛto so Abien. Petro kaa bere bi a Yehowa fi soro kasae no ho asɛm wɔ ne nhoma a ɛto so abien no mu. Ɔkyerɛwee sɛ Yehowa kaa Yesu ho asɛm sɛ: ‘Oyi ne me ba. Medɔ no, na m’ani gye no ho.’\nMmarima foforo a wɔwɔ mfonini no mu nso kaa Yesu ho nsɛm wɔ nhoma a wɔkyerɛwee no mu. Wɔn mu biako ne Marko. Bere a wɔkyeree Yesu no, ɛbɛyɛ sɛ na Marko wɔ hɔ, na ohuu nea ɛkɔɔ so no nyinaa. Mmarima no mu biako nso ne Luka. Ná ɔyɛ oduruyɛfo. Ɛbɛyɛ sɛ Yesu wui ansa na ɔrebɛyɛ Kristoni.\nMmarima baanu foforo a wɔkyerɛw Bible mu nhoma no bi a wuhu wɔn wɔ mfonini no mu no yɛ Yesu nuanom nkumaa. So wunim wɔn din?— Wɔfrɛ wɔn Yakobo ne Yuda. Mfiase no, na wonnye Yesu nni. Ná wɔn adwene mpo yɛ wɔn sɛ Yesu abɔ dam kakra. Nanso akyiri yi, wobenyaa Yesu mu gyidi, na wɔbɛyɛɛ Kristofo.\nBible akyerɛwfo a wuhu wɔn wɔ mfonini no mu nea otwa to no ne Paulo. Ansa na Paulo rebɛyɛ Kristoni no, na wɔfrɛ no Saul. Ná ɔtan Kristofo no, na ɔyɛɛ wɔn ayayade paa. So wunim nea ɛmaa Paulo bɛyɛɛ Kristoni no?— Da koro bi a na Paulo nam kwan so rekɔ baabi no, mpofirim ara na ɔtee sɛ obi refrɛ no fi soro. Ná ɛyɛ Yesu! Obisaa Paulo sɛ: ‘Dɛn nti na woreyɛ wɔn a wogye me di no ayayade saa?’ Ɛno akyi no, Paulo sakrae bɛyɛɛ Kristoni. Paulo kyerɛw Bible mu nhoma 14, efi Romafo kosi Hebrifo.\nYɛkenkan Bible da biara, ɛnte saa?— Sɛ yɛkenkan Bible a, ɛma yesua Yesu ho nneɛma pii. So wopɛ sɛ wusua Yesu ho nsɛm pii?—\nAsomafo Nnwuma 9:1-18\nAsomafo bɛn na wɔkyerɛw Yesu ho nsɛm?\nBible akyerɛwfo baanu bɛn na na wɔyɛ Yesu nuanom?\nƐyɛɛ dɛn na Paulo bɛyɛɛ Kristoni?


Yosua 7 AKCB - Matteus 7 LB\n1Nanso Israel anni nokware wɔ nneɛma a wogyaw maa Awurade no ho. Ɔbarima bi a wɔfrɛ no Akan wiaa saa nneɛma no bi, enti Awurade bo fuw Israelfo no yiye. Akan yɛ Karmi a ɔyɛ Simri a na ɔbɔ Serah abusua a ɛwɔ Yuda abusuakuw mu no babarima.\n2Yosua somaa ne nnipa no bi fi Yeriko sɛ wɔnkɔsra Ai kuropɔn a ɛwɔ Bet-El apuei a ɛbɛn Bet-Awen no.\n3Wɔsan bae no, wɔbɛka kyerɛɛ Yosua se, “Kurow no sua nti, ɛrenhia nnipa mpennu anaa mpensa sɛ wɔbɛsɛe kuropɔn no. Ɛho nhia sɛ yɛn nyinaa bɛkɔ hɔ.” 4Enti wɔde akofo bɛyɛ mpensa kɔɔ hɔ, nanso wodii Israelfo no so pasaa. Ai mmarima 5taa Israelfo no fi kuropɔn no pon ano kosii Sebarim, na wokunkum wɔn mu nnipa bɛyɛ aduasa asia a na wɔreguan afi akono wɔ asiansian bi so. Ɛbaa saa no, ehu bɔɔ Israelfo no ma wɔbotowee.\n6Yosua ne ɔman ntuanofo no de abasamtu tetew wɔn ntade mu, tow mfutuma guu wɔn tirim, bɔɔ wɔn mu ase, wɔ Awurade Adaka no anim kosii anwummere. 7Afei, Yosua su frɛɛ Awurade se, “Otumfo Awurade, adɛn na wode yɛn twaa Asubɔnten Yordan a wunim sɛ Amorifo no bekunkum yɛn? Sɛ yenim a, anka yɛtenaa Asubɔnten Yordan agya hɔ ara. 8Awurade, mprempren a Israelfo aguan afi wɔn atamfo anim yi, asɛm bɛn na menka? 9Na sɛ Kanaanfo ne nnipa a wɔaka a wɔtete asase yi so te saa asɛm yi a, wobetwa yɛn ho ahyia na wɔatɔre yɛn afi asase yi so. Na afei dɛn na wobɛyɛ de ahyɛ wo din kɛse a ekura anuonyam no?”\n10Na Awurade ka kyerɛɛ Yosua se, “Sɔre! Adɛn nti na wode wʼanim abutuw hɔ saa? 11Israel ayɛ bɔne. Wɔabu mʼapam no so. Wɔawia nneɛma a mehyɛɛ sɛ wonnyaw mma me no. Na ɛnyɛ sɛ wɔawia nko, na mmom, wɔatwa ho nkontompo de asie wɔn nneɛma mu. 12Ɛno nti na Israelfo adi nkogu na wɔreguan afi wɔn atamfo anim. Mprempren de, wɔayi Israel asi hɔ ama ɔsɛe. Merenka mo ho bio, gye sɛ mosɛe biribiara a ɛwɔ mo nkyɛn a anka ɛsɛ sɛ mosɛe no.\n13“Sɔre! Kɔka kyerɛ nnipa no se, ‘Obiara nkodwira ne ho mma ɔkyena, na saa na Awurade, Israel Nyankopɔn se: Israel, mode nneɛma a anka ɛsɛ sɛ wogyaw ma Awurade no ahintaw mo mu. Morentumi nni mo atamfo so da kosi sɛ muyi saa nneɛma no fi mo mu.\n14“ ‘Adekyee mu no, abusuakuw biara bɛba, na Awurade bɛkyerɛ abusuakuw a wɔn ho wɔ asɛm no. Saa abusuakuw no de wɔn mmusuaban no nso bɛba, na Awurade bɛkyerɛ abusuaban a ne ho wɔ asɛm no. Saa abusuaban no nso bɛba, na Awurade bɛkyerɛ ofi a ne ho wɔ asɛm no. Awiei no, ofi a ne ho wɔ asɛm no mu nnipa bɛba mmaako mmaako. 15Onipa a wawia nneɛma a anka ɛsɛ sɛ wɔsɛe no no, wɔbɛhyew no ne nʼagyapade nyinaa, efisɛ wabu Awurade apam no so na wayɛ nea ɛmfra koraa wɔ Israel.’ ”\n16Ade kyee anɔpahema no, Yosua de Israel mmusuakuw no baa Awurade anim, na woyii Yuda abusuakuw no. 17Afei Yuda mmusuaban baa anim, na woyii Serafo. Afei Serafo nyinaa baa Awurade anim, na woyii Simrifo. 18Na Simrifo baa mmaako mmaako na woyii Akan, Karmi ba.\n19Afei, Yosua ka kyerɛɛ Akan se, “Me ba, fa anuonyam ma Awurade, Israel Nyankopɔn, na ka nokware. Ka wo bɔne ne nea wayɛ kyerɛ me. Mfa nsie me.”\n20Akan buae se, “Mayɛ bɔne atia Awurade, Israel Nyankopɔn. 21Mihuu atade nguguso fɛfɛ bi a wɔkra fii Babilonia,7.21 Hebri mu no, Babilon yɛ Sinar. dwetɛ kilogram abien ne fa ne sikakɔkɔɔ pema baako a ano si gram ahannum ne aduoson (570). Mʼani beree, enti mefae. Mede asie fam wɔ me ntamadan mu, na dwetɛ no de, ɛhyɛ fam kyɛn nkae no.”\n22Enti Yosua somaa mmarima bi sɛ wɔnkɔhwehwɛ. Wotutuu mmirika kɔɔ ntamadan no mu kohuu awifode no sɛ wɔde asie wɔ hɔ, sɛnea Akan kae no ara pɛ, na ɔde dwetɛ no asie nneɛma a aka no ase tɔnn. 23Wɔtasee nneɛma no fii ntamadan no mu de brɛɛ Yosua ne Israelfo no nyinaa. Wɔde ne nyinaa guu fam wɔ Awurade anim.\n24Afei, Yosua ne Israelfo no nyinaa faa Serah babarima Akan, dwetɛ no, atade nguguso no, sikakɔkɔɔ pema no, ne mmabarima, ne mmabea, nʼanantwi, ne mfurum, ne nguan, ne ntamadan ne nʼagyapade nyinaa na wɔde no baa Akora bon mu. 25Yosua bisaa Akan se, “Adɛn nti na wode saa ɔhaw yi abrɛ yɛn? Wo nso, Awurade de ɔhaw bɛbrɛ wo.”\nNa Israelfo nyinaa siw Akan ne nʼabusuafo abo, hyew wɔn amu no. 26Wɔsoaa abo guu Akan funu so hɔree no siw a ɛda so wɔ hɔ besi nnɛ. Enti na wɔafrɛ saa beae hɔ Ɔhaw Bon no. Afei, Awurade bo dwoe.\nAKCB : Yosua 7


17 Israel asafo nyinaa tu fii Sin+ sare no so. Sɛ wofi beae biako a na wɔkɔ beae foforo sɛnea Yehowa hyɛɛ wɔn no,+ na akyiri yi wɔkɔsoɛɛ Refidim.+ Nanso na nsu nni hɔ a ɔman no bɛnom. 2 Na ɔman no ne Mose hamee, na wɔkae sɛ:+ “Ma yɛn nsu nnom.” Na Mose ka kyerɛɛ wɔn sɛ: “Adɛn nti na mo ne me ham? Adɛn nti na mokɔ so sɔ Yehowa hwɛ?”+ 3 Afei na sukɔm de nkurɔfo no wɔ hɔ, enti ɔman no nwiinwii hyɛɛ Mose sɛ: “Adɛn nti na woayi yɛn afi Egypt aba ha sɛ osukɔm mmekunkum yɛne yɛn mma ne yɛn mmoa?”+ 4 Ɛnna Mose su frɛɛ Yehowa sɛ: “Dɛn na menyɛ ɔman yi? Aka kakraa bi na wɔasiw me abo!”+ 5 Afei Yehowa ka kyerɛɛ Mose sɛ: “Fa poma a wode kyerɛɛ Asubɔnten Nil+ so no kura, na fa Israel mpanyimfo no bi ka wo ho fa nkurɔfo no anim kɔ.+ 6 Hwɛ, migyina w’anim wɔ Horeb botan so. Fa wo poma no bɔ ɔbotan no mu na nsu befi mu aba ma ɔman no anom.”+ Enti Mose yɛɛ saa wɔ Israel mpanyimfo no anim. 7 Na ɔfrɛɛ hɔ Masa+ ne Meriba,+ efisɛ ɛhɔ na Israelfo no ne Mose hamee, na wɔsɔɔ Yehowa hwɛe+ bisae sɛ: “Yehowa wɔ yɛn mu anaa onni yɛn mu?”+ 8 Afei Amalekfo+ bae sɛ wɔne Israel rebɛko wɔ Refidim.+ 9 Ɛnna Mose ka kyerɛɛ Yosua+ sɛ: “Paw mmarima+ ma wɔne Amalekfo nkɔko. Ɔkyena mede nokware Nyankopɔn no poma+ bekura akogyina koko no so.” 10 Yosua yɛe sɛnea Mose ka kyerɛɛ no no,+ na ɔkɔe sɛ ɔne Amalekfo no rekɔko, na Mose ne Aaron ne Hur+ nso foro kogyinaa koko no so. 11 Nea ɛbae ne sɛ, sɛ Mose ma ne nsa so kɔ soro a, na Israelfo no redi nkonim,+ na sɛ ogyaa ne nsa mu ba fam a, na Amalekfo no redi nkonim. 12 Bere a Mose nsa gyenee no, Aaron ne Hur faa ɔbo de no tenaa so, na wosusoo ne nsa mu, obiako wɔ benkum na obiako wɔ nifa, na ne nsa mu angow kosi sɛ owia kɔtɔe. 13 Enti Yosua de nkrante dii Amalek ne ne dɔm so.+ 14 Afei Yehowa ka kyerɛɛ Mose sɛ: “Kyerɛw eyi wɔ nhoma no mu na ɛnyɛ nkae,+ na ma ennu Yosua asom sɛ, ‘Mɛpopa Amalekfo ma wɔrenkae wɔn bio wɔ ɔsoro ase.’”+ 15 Mose sii afɔremuka na ɔtoo din Yehowa-Nisi, 16 na ɔkae sɛ: “Esiane sɛ wɔama wɔn nsa so atia Yah+ ahengua+ nti, Yehowa ne Amalek bɛko fi awo ntoatoaso so akosi awo ntoatoaso so.”+


Onyankopɔn Bɔhyɛ Ahorow a Ɛbɛbam\nSɛnea Yesu hyɛɛ nkɔm no, ɛnnɛ, wɔreka Onyankopɔn Ahenni no ho asɛmpa wɔ asase so nyinaa. (Mateo 24:14) Bible mu nhoma a ɛne Daniel no ma yehu sɛ saa Ahenni no yɛ aban a Onyankopɔn ahyehyɛ. Daniel ti 2 ka nkɔmhyɛ bi ho asɛm. Ɛne sɛ nnipa aban anaa ahenni ahorow a ɛwɔ tumi pa ara bedidi so aba; fi tete Babilonfo bere so besi yɛn bere yi so. Nkyekyɛm 44 ka nea ebesi daakye. Ɛka sɛ:\n“Ɔsoro Nyankopɔn bɛma ahenni bi so. Wɔrensɛe no da, na wɔrennyaw ahenni no mma ɔman foforo biara. Ebebubu ahenni horow no nyinaa ama asã, na ɛno de, ebegyina daa.”\nSaa nkɔmhyɛ yi ne Bible mu nkɔmhyɛ afoforo ma yehu sɛ Onyankopɔn Ahenni bɛba abesi nnipa tumidi nyinaa ananmu, na ɛde ahotɔ abrɛ adesamma wɔ asase so. Afei nso, biribiara bɛkɔ so pɛpɛɛpɛ. Sɛ Ahenni no redi tumi a, asetena bɛyɛ sɛn? Bɔhyɛ ahorow a ɛyɛ anika a ɛrenkyɛ ɛbɛbam no, ebi na edidi so yi.\nAKODI BEFI HƆ\nDwom 46:9: ‘Onyankopɔn ma akodi gyae kosi asase ano. Obubu agyan mu, na otwitwa peaw mu asinasin; ɔde gya hyew nteaseɛnam.’\nWo de, susuw ho hwɛ. Sika ne nimdeɛ a seesei wɔde yɛ akode de kunkum nnipa no, sɛ wɔde reyɛ nneɛma a ɛso bɛba nnipa mfaso a, anka wiase bɛyɛ sɛn? Sɛ Onyankopɔn Ahenni redi tumi a, saa bɔhyɛ yi bɛbam.\nYARE BEFI HƆ\nYesaia 33:24: “Ɔmanfo no mu biara renka sɛ: ‘Meyare.’”\nFa w’ani bu sɛ yɛte wiase a komayare, kokoram, atiridiinini, anaa yare foforo biara nteetee nipa biara bio. Saa bere no, yɛrenhia ayaresabea anaa nnuru bio. Daakye, nnipa a wɔte asase so no benya apɔwmuden a edi mũ.\nƆKƆM BEFI HƆ\nDwom 72:16: “Asase no so nnɔbae bɛdɔɔso; ebebu so akodu mmepɔw atifi.”\nAsase no bɛbɔ aduan ama aso obiara so, na obiara benya bi adi amee. Ɔkɔm befi hɔ, na obiara benya aduan pa adi.\nƆYAW, AWERƐHOW, NE OWU BEFI HƆ\nAdiyisɛm 21:4: ‘Onyankopɔn bɛpopa wɔn aniwam nusu nyinaa, na owu nni hɔ bio, na awerɛhow ne osu ne yaw nso nni hɔ bio. Kan nneɛma no atwam.’\nWei kyerɛ sɛ nnipa bɛyɛ pɛ, na yɛbɛtena ase daa wɔ paradise asase so! Ɛno ne ɛbɔ a yɛn Bɔfo a ɔwɔ ɔdɔ no, Yehowa Nyankopɔn ahyɛ.\nƐBƐBAM ƆKWAN BIARA SO\nSɛ wudwinnwen nsɛm yi nyinaa ho a, ɛsɛ anansesɛm wɔ w’asom anaa? Ɛwom, nkurɔfo bebree begye atom ntɛm ara sɛ, asetena a Bible ahyɛ ho bɔ no obiara ani gye ho. Nanso, asɛm a ɛne sɛ yɛbɛtena ase daa no, sɛ nnipa pii susuw ho a, ɛnsen wɔn tirim. Wei nyɛ nwonwa, efisɛ onipa desani biara nni hɔ a wanya asetena a ɛte saa pɛn, enti ɛbɛyɛ den sɛ obi bɛkyerɛ saa asetena no mu ama yɛate ase.\nBɔne ne owu de nnipa ayɛ nkoa, na ɔyaw, amanehunu, ne asiane ateetee yɛn akyɛ. Wei nti nkurɔfo pii abegye atom sɛ saa asetena yi ara na nnipa betumi anya. Nanso bere a Yehowa Nyankopɔn bɔɔ nnipa no, na ɛnyɛ saa asetena yi koraa na ɔpɛ sɛ yenya.\nNea ɛbɛyɛ na yɛanya awerɛhyem sɛ Onyankopɔn bɔhyɛ nyinaa bɛbam no, Onyankopɔn aka afa n’asɛm ho sɛ: “Ɛrensan mma me nkyɛn kwa, gye sɛ ɛyɛ nea mepɛ, na ewie nea enti a mesomae no.”—Yesaia 55:11.\nBible no ka Yehowa ho asɛm sɛ ɔyɛ Onyankopɔn a “ontumi nni atoro.” (Tito 1:2) Esiane sɛ wahyɛ bɔ sɛ yebenya nneɛma pa yi nyinaa daakye nti, nyansa wom sɛ yesusuw nsɛm yi ho: Enti ɛyɛ ampa sɛ nnipa betumi atena ase daa wɔ Paradise asase a wɔde ahyɛ yɛn bɔ no so? Dɛn na ɛsɛ sɛ yɛyɛ na yɛanya Onyankopɔn bɔhyɛ no so mfaso? Nsɛm a edidi so wɔ nhoma yi mu no, wubenya nsɛm pii a ɛbɛboa wo ama woanya nsɛmmisa yi ho mmuae.\nBible Mu Abakɔsɛm Yɛ Nokware


Maria ne Yosef Kɔɔ Betlehem na Wɔwoo Yesu | Gyidi a Edi Mũ\n“Odwinnwen Ho Ne Koma Mu”\n1, 2. Ka ɔkwan a na Maria retu no ho asɛm, na kyerɛkyerɛ nea ɛmaa ɔde animia tuu kwan no mu.\nMARIA de animia kyeaa ne ho tenaa afurum no so yiye. Ná watena afurum no so nnɔnhwerew pii. Ná Yosef di afurum no anim nkakrankakra de n’ani akyerɛ Betlehem a ɛwɔ akyirikyiri no. Maria san tee nka bio sɛ abofra no rekeka ne ho wɔ ne yam.\n2 Ná Maria yafunu no anyin yiye; Bible ka ne ho asɛm saa bere yi sɛ “na ɔregye nna awo.” (Luka 2:5) Bere a awarefo yi nam nkurɔfo mfuw mu no, ebia akuafo binom gyaee adwuma a na wɔreyɛ hwɛɛ wɔn, na wobisaa wɔn ho nea nti a ɔbea a ɔwɔ tebea a ɛte saa mu retu kwan no. Dɛn na na ama Maria afi ne fie a ɛwɔ Nasaret tɔnn no?\n3. Adwuma bɛn na na wɔde ahyɛ Maria nsa, na dɛn na yɛrebesua afi ne hɔ?\n3 Asɛm yi nyinaa fii ase asram bi a na atwam bere a wɔmaa Yudani ababaa yi adwuma bi a ɛyɛ soronko wɔ nnipa abakɔsɛm nyinaa mu no. Ná ɔbɛwo abofra a ɔbɛba abɛyɛ Mesia, Onyankopɔn Ba no! (Luka 1:35) Ɛho behiae sɛ wotu saa kwan no wɔ bere a na n’awo abɛn no. Eyi maa Maria hyiaa nsɛnnennen pii a ɛsɔɔ ne gyidi hwɛe. Momma yɛnhwɛ nea ɛboaa no maa ne gyidi kɔɔ so yɛɛ den.\nƆkwan a Wotu Kɔɔ Betlehem\n4, 5. (a) Dɛn nti na na Yosef ne Maria rekɔ Betlehem? (b) Nkɔmhyɛ bɛn na mmara a Kaesare hyɛe no ma enyaa mmamu?\n4 Ɛnyɛ Yosef ne Maria nkutoo na na wɔretu kwan no. Ná ɛnkyɛe koraa na na Kaesare Augusto ahyɛ mmara sɛ ne manfo nyinaa nkɔkyerɛw wɔn din ma enti na ɛsɛ sɛ nkurɔfo tu kwan kɔ wɔn kurom kɔyɛ saa. Yosef yɛɛ n’ade dɛn wɔ ho? Kyerɛwtohɔ no kenkan sɛ: “Yosef nso fii Nasaret a ɛwɔ Galilea kɔɔ Yudea, na esiane sɛ ofi Dawid fie ne n’abusua mu nti, ɔkɔɔ Dawid kurow a wɔfrɛ no Betlehem mu.”—Luka 2:1-4.\n5 Kaesare mmara no ne asɛm yi anhyia ara kwa. Ná nkɔmhyɛ bi a wɔadi kan akyerɛw bɛyɛ mfe 700 a atwam no aka ato hɔ sɛ wɔbɛwo Mesia no wɔ Betlehem. Asɛm no ne sɛ, na kurow bi wɔ hɔ a wɔfrɛ no Betlehem a efi Nasaret rekɔ hɔ yɛ kilomita 11 pɛ. Nanso, nkɔmhyɛ no kyerɛe pɔtee sɛ na Mesia no befi “Betlehem Efrata.” (Monkenkan Mika 5:2.) Sɛ na akwantufo fi Nasaret rekɔ saa akuraa ketewaa no ase a, na wotwa bɛyɛ kilomita 130 kɔfa Samaria mmepɔw no mu. Saa akuraa no ne Betlehem a wɔka kyerɛɛ Yosef sɛ ɔnkɔ no, efisɛ na ɛyɛ abusua a Ɔhene Dawid fi mu no kurom—abusua yi mu na na Yosef ne ne yere nso fi.\n6, 7. (a) Dɛn nti na ɛbɛyɛ sɛ ɔkwan a wotu kɔɔ Betlehem no yɛɛ den maa Maria? (b) Esiane sɛ na Yosef aware Maria nti, dɛn nti na na Maria nkutoo ntumi nsisi gyinae? (Hwɛ ase hɔ asɛm no nso.)\n6 So na Maria bɛboa Yosef ma wɔadi ahyɛde yi so? Sɛnea ɛte biara no, na akwantu no bɛyɛ den ama Maria. Ɛbɛyɛ sɛ wofii akwantu yi ase wɔ otwabere mfiase ma enti bere a na ɔpɛ bere retwam no, na osu betumi apetepete. Bio nso, na Betlehem da bepɔw a ne tenten bɛyɛ mita 760 so. Esiane sɛ na wobetwa kwan nna pii nti, na bepɔw no foro bɛyɛ den paa. Ebia na ebegye nna pii asen sɛnea anka wobedi, efisɛ na Maria tebea no bɛhwehwɛ sɛ wɔhome mpɛn pii wɔ kwan so. Mpɛn pii no, sɛ ababaa bi regye nna awo a, n’ani begye ho sɛ ɔbɛbɛn ne kurom, baabi a n’abusuafo ne ne nnamfo betumi aboa no bere a n’awo adu so no. Akyinnye biara nni ho sɛ, na ɛsɛ sɛ Maria nya akokoduru na watumi atu saa kwan yi.\nNá ɔkwan a wotu kɔɔ Betlehem no nna fam\n7 Nanso, Luka bɔ amanneɛ sɛ Yosef ‘kɔkyerɛw ɔne Maria din.’ Afei nso ɔkae sɛ, na wɔde ‘Maria ama Yosef aware sɛnea na wɔahyɛ no bɔ no.’ (Luka 2:4, 5) Esiane sɛ na Yosef aware Maria nti, na Maria nkutoo ntumi nsisi gyinae. Obuu ne kunu no sɛ abusua no ti ma enti ogyee asɛyɛde a Onyankopɔn de ama no sɛ ɔmmoa ne kunu wɔ ne gyinaesi mu no toom. * Enti, ɔyɛɛ osetie de gyinaa ade a na anka ebetumi ayɛ ne gyidi ho sɔhwɛ no ano.\n8. (a) Dɛn bio na ɛbɛyɛ sɛ ɛkaa Maria ma ɔne Yosef kɔɔ Betlehem? (b) Ɔkwan bɛn so na nea Maria yɛe no yɛ nhwɛso pa ma anokwafo?\n8 Dɛn bio na ɛbɛyɛ sɛ ɛkaa Maria ma ɔyɛɛ osetie? So na onim nkɔmhyɛ a ɛne sɛ wɔbɛwo Mesia no wɔ Betlehem no? Bible nka ho hwee. Nanso, ɛbɛyɛ sɛ na onim, efisɛ na nyamesom akannifo ne ɔmanfo dodow no ara mpo nim saa. (Mat. 2:1-7; Yoh. 7:40-42) Ná Maria nim Kyerɛwnsɛm no mu yiye. (Luka 1:46-55) Sɛnea ɛte biara no, sɛ́ ebia Maria sii gyinae sɛ obetu kwan no de ayɛ osetie ama ne kunu, de adi aban mmara so, de ama Yehowa nkɔmhyɛ aba mu, anaasɛ efi nneɛma foforo bi no, ɔyɛɛ nhwɛso pa. Yehowa ani sɔ ahobrɛase a mmarima ne mmea da no adi ne osetie a wɔyɛ no paa. Wɔ yɛn bere yi so a mpɛn pii no ɛyɛ den ma nnipa dodow no ara sɛ wɔbɛbrɛ wɔn ho ase no, nea Maria yɛe no yɛ nhwɛso pa ma anokwafo a wɔwɔ baabiara.\nBere a Wɔwoo Kristo\n9, 10. (a) Dɛn na na ɛbɛyɛ sɛ Maria ne Yosef redwinnwen ho bere a na wɔrebɛn Betlehem no? (b) Dɛn nti na Yosef ne Maria kɔsoɛɛ mmoa dan mu?\n9 Bere a Maria ani bɔɔ Betlehem kurow no so no, ɛbɛyɛ sɛ ne koma tɔɔ ne yam. Bere a na wɔreforo mmepɔw, na wɔnam ngodua a ɛka nnɔbae a wontwa no ntɛm ho mu no, ɛbɛyɛ sɛ Maria ne Yosef dwinnwen akuraa ketewa yi abakɔsɛm ho. Ná akuraa no sua koraa sɛ wɔbɛkan aka Yuda nkurow ho sɛnea na odiyifo Mika aka no; nanso saa beae yi na bɛboro mfe apem a na atwam no wɔwoo Boas, Naomi, ne akyiri yi, Dawid.\n10 Maria ne Yosef hui sɛ na nnipa ahyɛ akuraa hɔ ma. Ná afoforo a wɔrebɛkyerɛw wɔn din adi wɔn anim kan, enti na ahɔhodan a ɛwɔ hɔ nyinaa ayɛ ma. * Saa anadwo no, na wonni baabiara a wɔbɛsoɛ sɛ mmoa dan mu. Yebetumi de yɛn ani abu sɛnea Yosef ho bɛyeraw no bere a ohui sɛ ne yere rete yaw a ɔmfaa bi mu da, na emu rekɔ so yɛ den no. Awo anka no baabiara sɛ mmoa dan mu.\n11. (a) Dɛn nti na mmea a wɔwɔ baabiara betumi ate nka ama Maria? (b) Akwan bɛn so na na Yesu yɛ “abakan”?\n11 Ɔbea biara betumi ate nka ama Maria. Bɛyɛ mfe 4,000 a na atwam no, Yehowa hyɛɛ nkɔm sɛ esiane bɔne a wɔde awo nnipa nti, mmea nyinaa bɛte yaw wɔ awo mu. (Gen. 3:16) Biribiara nni hɔ a ɛkyerɛ sɛ Maria ante yaw. Luka kyerɛwtohɔ no anka yaw a ɔfaa mu no ho asɛm, na mmom nea ɛka ara ne sɛ: “Ɔwoo ɔbarima, n’abakan.” (Luka 2:7) Nokwarem no, na wawo “n’abakan”—Maria mma bɛyɛ ason no mu nea odi kan. (Mar. 6:3) Nanso, na abofra yi bɛyɛ soronko wɔ wɔn nyinaa mu. Ná ɔnyɛ Maria nkutoo abakan, na mmom na ɔyɛ Yehowa ankasa “abɔde nyinaa mu abakan,” Onyankopɔn Ba a ɔwoo no koro no!—Kol. 1:15.\n12. Ɛhe na Maria de abofra no toe, na ɔkwan bɛn so na nea esii ankasa no yɛ soronko wɔ Yesu awo ho ɔyɛkyerɛ, mfonini, ne sini ahorow a woyi no ho?\n12 Saa bere yi na kyerɛwtohɔ no ka asɛm foforo bi a nkurɔfo nim no yiye ho asɛm: “Ɔde ntama kyekyeree no too mmoa adididaka mu.” (Luka 2:7) Yesu awo ho ɔyɛkyerɛ, mfonini, ne sini ahorow a woyi wɔ wiase nyinaa no gugu n’awo ho nsɛm mu dodo. Nanso, ma yensusuw nea esii ankasa no ho nhwɛ. Maria de akokoaa no too mmoa adididaka mu. Kae sɛ, na abusua no akɔsoɛ mmoa dan mu, baabi a saa bere no na ɛhɔ ntew anaa mframa pa nni hɔ sɛnea ɛte ɛnnɛ no nso. Nokwarem no, ɔwofo bɛn na sɛ baabi pa wɔ hɔ a ɔbɛkɔ beae a ɛte saa akɔwo? Awofo dodow no ara pɛ sɛ wɔn mma nya adepa. Sɛ saa a, mpɛn ahe ara na na Maria ne Yosef nso renhwehwɛ adepa mma Onyankopɔn Ba no!\n13. (a) Ɔkwan bɛn so na Maria ne Yosef de nea wɔwɔ hwɛɛ abofra no sɛnea wobetumi? (b) Dɛn na awofo pa bɛyɛ na wɔatumi de nneɛma a ɛho hia asisi wɔn mma ani so sɛnea Maria ne Yosef yɛe no?\n13 Nanso, wɔamma nea na wontumi nyɛ no ammu wɔn aba mu; wɔde nea na wɔwɔ no yɛɛ nea wobetumi biara de hwɛɛ abofra no. Sɛ nhwɛso no, hyɛ no nsow sɛ, Maria ankasa na ɔhwɛɛ akokoaa no, ɔfaa ntama de kyekyeree ne ho sɛnea ɛbɛyɛ a awɔw nkɔ no mu, na ɔdedaa no wɔ mmoa adididaka mu. Ná Maria remma tebea a waba mu no ho adwinnwen mma onnyae nea na obetumi ayɛ de aboa ne ba no. Ná ɔne Yosef nyinaa nim nso sɛ, ade a ɛho hia titiriw paa a na wobetumi ayɛ ama abofra no ne sɛ wɔde Onyankopɔn akwankyerɛ bɛtete no. (Monkenkan Deuteronomium 6:6-8.) Ɛnnɛ, awofo pa nso bɔ mmɔden sɛ wɔde nneɛma a ɛho hia saa ara besisi wɔn mma ani so wɔ wiase a nkurɔfo mfa Onyankopɔn som nyɛ hwee yi mu.\nNsrahwɛ a Ɛhyɛɛ Wɔn Nkuran\n14, 15. (a) Dɛn nti na na nguanhwɛfo no ho pere wɔn sɛ wobehu abofra no? (b) Dɛn na nguanhwɛfo no yɛe wɔ nea wohui wɔ mmoa dan mu no ho?\n14 Mpofirim ara, asɛm bi sii ma ɛhɔ yɛɛ bagyabagya. Nguanhwɛfo bi bɔ wuraa mmoa dan no mu a na wɔn ho pere wɔn sɛ wobehu abusua no, ne titiriw, abofra no. Ná anigye ahyɛ mmarima yi mã. Wɔde ahoɔhare fii mmepɔw a na wɔrehwɛ wɔn nguankuw wɔ hɔ no so na ɛbae. * Wɔkaa anwonwade a na wohui nkyɛe no ho asɛm kyerɛɛ awofo a na wɔn ho adwiriw wɔn no. Ɔdasum a na wɔwɔ mmepɔw no so no, ɔbɔfo bi yii ne ho adi kyerɛɛ wɔn prɛko pɛ. Yehowa anuonyam hyerɛn hɔ nyinaa, na ɔbɔfo no ka kyerɛɛ wɔn sɛ wɔawo Kristo anaa Mesia no seesei ara wɔ Betlehem. Ná wobehu abofra no sɛ ɔda mmoa adididaka mu a wɔde ntama akyekyere no. Afei, biribi a ɛyɛ nwonwa koraa sii—abɔfo asafodɔm bepuee hɔ a wɔreto dwom yi Onyankopɔn ayɛ!—Luka 2:8-14.\n15 Enti, na ɛnyɛ nwonwa sɛ saa mmarima ahobrɛasefo yi de ahoɔhare baa Betlehem! Ɛbɛyɛ sɛ wɔn ani gyei bere a wohui sɛ akokoaa no da hɔ sɛnea ɔbɔfo no kae pɛpɛɛpɛ no. Wɔamfa anigyesɛm yi anhyɛ wɔn ho. ‘Wɔkaa nsɛm no kyerɛe. Na nea nguanhwɛfo no kae no yɛɛ wɔn a wɔtee nyinaa nwonwa.’ (Luka 2:17, 18) Ɛda adi sɛ na nyamesom akannifo a wɔwɔ hɔ saa bere no mmu nguanhwɛfo. Nanso, na Yehowa bu mmarima a wɔwɔ ahobrɛase na wodi nokware yi paa. Ɛnde, saa nsrahwɛ yi kaa Maria dɛn?\nNá Yehowa bu nguanhwɛfo a wɔwɔ ahobrɛase na wodi nokware yi paa\n16. Dɛn na Maria yɛe de kyerɛe sɛ ɔyɛ ɔbadwemma, na dɛn ne ade titiriw a ɛhyɛɛ ne gyidi den?\n16 Akyinnye biara nni ho sɛ, na awo mu yaw no ama Maria abrɛ, nanso ɔyɛɛ aso tiee wɔn yiye. Ɔyɛɛ nea ɛboro saa mpo: “Maria fii ase de nsɛm yi nyinaa siei, na odwinnwen ho ne koma mu.” (Luka 2:19) Nokwasɛm ni, na ababaa yi yɛ ɔbadwemma. Ná onim sɛ abɔfo no nsɛm no ho hia paa. Ná Maria Nyankopɔn, Yehowa, pɛ sɛ Maria hu onipa ko a abofra no bɛyɛ, ne sɛnea ne ho hia. Enti wantie nsɛm no kɛkɛ. Ɔkoraa nsɛm yi so wɔ ne komam sɛnea ɛbɛyɛ a obedwinnwen ho mpɛn pii wɔ mmere a ɛda n’anim no mu. Eyi ma yehu ade titiriw a ɛhyɛɛ Maria gyidi den wɔ ne nkwa nna nyinaa mu no.—Monkenkan Hebrifo 11:1.\nMaria tiee asɛm a nguanhwɛfo no ka kyerɛɛ no no yiye na ɔde siee ne komam\n17. Dɛn na yɛbɛyɛ de asuasua nea Maria yɛe no wɔ Yehowa ho nokwasɛm a yebesua ho?\n17 So wubesuasua nea Maria yɛe no? Yehowa de nokwasɛm a ɛho hia ahyɛ n’Asɛm no mu mã. Nanso, sɛ yɛanni kan antie saa nokwasɛm no a, ɛso remma yɛn mfaso biara. Ehia sɛ yɛkenkan Bible no daa. Ɛnsɛ sɛ yɛkenkan no sɛ nhoma biara kɛkɛ, na mmom sɛ Onyankopɔn Asɛm. (2 Tim. 3:16) Afei, sɛnea Maria yɛe no, ɛsɛ sɛ yɛde Yehowa ho nokwasɛm a yesua no sie yɛn komam na yedwinnwen ho yiye. Sɛ yedwinnwen nea yɛkenkan wɔ Bible mu no ho na yesusuw akwan a yebetumi de Yehowa afotu adi dwuma yiye ho a, ɛbɛma yɛn gyidi ayɛ den.\nNsɛm Foforo a na Ɛsɛ sɛ Ɔde Sie\n18. (a) Dɛn na Maria ne Yosef yɛe de dii Mose Mmara no so bere a na Yesu yɛ abofra no? (b) Dɛn na afɔre a Yosef ne Maria bɔe wɔ asɔrefie hɔ no ma yehu fa wɔn sikasɛm ho?\n18 Bere a abofra no dii nnawɔtwe no, Maria ne Yosef ma wotwaa no twetia sɛnea na Mose Mmara no hwehwɛ no, na wɔtoo ne din Yesu sɛnea wɔhyɛe no. (Luka 1:31) Afei, n’adaduanan so no, wɔde no twaa bɛyɛ kilomita 10 fi Betlehem kɔɔ asɔrefie hɔ wɔ Yerusalem, na wɔde mmuruburuw abien anaa mmorɔnoma abien kɔbɔɔ ahodwira afɔre sɛnea na Mose Mmara no hwehwɛ sɛ ahiafo yɛ no. Sɛ na ɛyɛ wɔn aniwu sɛ wɔannya odwennini ne aburuburuw sɛnea awofo binom yɛ no a, wɔamma anhaw wɔn. Sɛnea ɛte biara no, wonyaa nkuranhyɛ kɛse bere a na wɔwɔ hɔ no.—Luka 2:21-24.\n19. (a) Nsɛm foforo bɛn na Simeon ka kyerɛɛ Maria ma ɔde siee ne komam? (b) Dɛn na Hana yɛe bere a ohuu Yesu no?\n19 Akwakoraa bi a ne din de Simeon baa wɔn nkyɛn, na ɔkaa nsɛm foforo a na Maria de besie ne komam kyerɛɛ no. Ná wɔahyɛ no bɔ sɛ obehu Mesia no ansa na wawu, na Yehowa honhom ma ohui sɛ abofra Yesu ne Agyenkwa a na wɔahyɛ ne ho nkɔm no. Simeon san bɔɔ Maria kɔkɔ sɛ mmere bi bɛba a obedi yaw. Ɔka kyerɛɛ no sɛ, ɛbɛyɛ te sɛ nea wɔde nkrante tenten bi ahwirew ne mu. (Luka 2:25-35) Ɛbɛyɛ sɛ saa asɛm no tuu Maria koma de, nanso ɛboaa no ma otumi gyinaa mmere a emu yɛ den saa no ano wɔ mfe aduasa akyi. Simeon akyi no, odiyifobea Hana behuu abofra Yesu, na ofii ase kaa ne ho asɛm kyerɛɛ wɔn a na wɔretwɛn sɛ wobegye Yerusalem no nyinaa.—Monkenkan Luka 2:36-38.\nMaria ne Yosef nyaa nkuranhyɛ kɛse wɔ Yehowa asɔrefie hɔ wɔ Yerusalem\n20. Dɛn nti na na eye paa sɛ wɔde Yesu kɔɔ asɔrefie hɔ wɔ Yerusalem?\n20 Hwɛ sɛnea na eye paa sɛ Yosef ne Maria de wɔn ba no kɔɔ Yehowa asɔrefie hɔ wɔ Yerusalem! Wɔnam asɔrefie hɔ a wɔde wɔn ba no kɔe nea edi kan no so kyerɛe sɛ na ɔbɛkɔ Yehowa asɔrefie hɔ ne nkwa nna nyinaa. Bere a wɔwɔ hɔ no, wɔyɛɛ nea wobetumi biara wɔ Onyankopɔn som mu, wɔkyerɛkyerɛɛ wɔn, na wonyaa nkuranhyɛ. Akyinnye biara nni ho sɛ, bere a Maria refi asɔrefie hɔ no na ne gyidi ayɛ den, na na ɔde nokwasɛm a ɛho hia ahyɛ ne koma mu a na obedwinnwen ho na waka ho asɛm akyerɛ afoforo.\n21. Yɛbɛyɛ dɛn atumi ama yɛn gyidi akɔ so ayɛ den te sɛ Maria?\n21 Ɛyɛ fɛ sɛ yehu sɛ ɛnnɛ awofo di nhwɛso a ɛte saa akyi. Wɔ Yehowa Adansefo mu no, awofo bɔ mmɔden de wɔn mma kɔ Kristofo nhyiam ahorow daa. Awofo a wɔte saa no yɛ nea wobetumi biara wɔ Onyankopɔn som mu, na wɔka nkuranhyɛ nsɛm kyerɛ wɔn mfɛfo gyidifo. Bere a wobefi Kristofo nhyiam no ase akɔ no, na wɔn gyidi ayɛ den, wɔn ani agye, na na wɔanya nneɛma pa pii a wɔbɛka ho asɛm akyerɛ afoforo. Hwɛ sɛnea ɛyɛ anigye sɛ yɛne wɔn behyiam! Sɛ yɛyɛ saa a, yebehu sɛ yɛn gyidi bɛkɔ so ayɛ den te sɛ Maria.\n^ nky. 7 Hyɛ nsonsonoe a ɛwɔ asɛm yi ne sɛnea wɔkaa Maria akwantu a edi kan no ho asɛm no mu no nsow: ‘Maria sɔre kɔɔ’ Elisabet hɔ. (Luka 1:39) Saa bere no, na Maria ne Yosef ayɛ aware nhyehyɛe, nanso na wonnya nwaree, enti ebia Maria sii gyinae a wanka ho asɛm ankyerɛ Yosef. Wɔ wɔn aware akyi no, wɔka sɛ Yosef na ɔyɛɛ wɔn akwantu no ho nhyehyɛe, na ɛnyɛ Maria.\n^ nky. 10 Saa bere no, na wɔtaa sisi ahɔhodan wɔ nkurow mu ma akwantufo ne aguadifo bɛda hɔ.\n^ nky. 14 Saa bere yi a na nguanhwɛfo ne wɔn mmoa afi fie no si nea Bible mmerebu kyerɛ no so dua. Ɛno ne sɛ: Wɔanwo Kristo wɔ December mu, bere a anka nguanhwɛfo bɛhwɛ wɔn mmoa wɔ baabi a ɛbɛn fie no, na mmom wɔwoo no bɛyɛ October mfiase mu hɔ.\nƆkwan bɛn so na Maria brɛɛ ne ho ase na ɔyɛɛ osetie de yɛɛ nhwɛso?\nDɛn na yebetumi asua afi sɛnea Maria de nneɛma kakra a na ɔwɔ no yɛɛ nea obetumi no mu?\nDɛn na ɛkyerɛ sɛ na Maria yɛ ɔbadwemma a na osuro Onyankopɔn?\nNneɛma bɛn na woasi wo bo sɛ wobɛyɛ de asuasua nea Maria yɛe no?


Bible Mu Nsɛm Hiob Di Nyankopɔn Nokware - Yehowa Adansefo Intanɛt Dwumadibea\nSO ƆYAREFO yi ade yɛ wo mmɔbɔ? Wɔfrɛ no Hiob, na ɔbea no yɛ ne yere. Wunim nea ɔreka akyerɛ Hiob? ‘Dome Onyankopɔn na wu.’ Ma yɛnhwɛ nea enti a ɔbɛka asɛm a ɛte saa, ne nea enti a Hiob huu amane saa.\nHiob yɛ gyidini a otiee Yehowa. Na ɔte Us asase a ɛbɛn Kanaan no so. Na Yehowa dɔ Hiob yiye, nanso na obi wɔ hɔ a ɔtan no. Wunim saa nipa no?\nƆne Satan Ɔbonsam. Kae sɛ Satan ne ɔbɔfo bɔne a ɔtan Yehowa no. Otumi maa Adam ne Hawa yɛɛ Yehowa so asoɔden, na osusuwii sɛ obetumi ama obiara ayɛ Yehowa so asoɔden saa ara. Na so otumi yɛɛ saa? Dabi. Wo de susuw mmarima ne mmea anokwafo pii a yɛasua wɔn ho ade no ho hwɛ. Wɔn mu baahe na wubetumi abobɔ wɔn din?\nBere a Yakob ne Yosef wui wɔ Misraim akyi no, Hiob ne obi a na ogye Yehowa di sen biara wɔ asase nyinaa so. Yehowa pɛe sɛ Satan hu sɛ ɔrentumi mma nnipa nyinaa mfa ɔkwammɔne so, enti ɔkae sɛ: ‘Hwɛ Hiob. Hwɛ sɛnea odi me nokware.’\nSatan kae sɛ: ‘Odi wo nokware efisɛ woahyira no na ɔwɔ nneɛma pa pii. Na sɛ wuyi eyinom fi hɔ a, ɔbɛdome wo.’\nEnti Yehowa kae sɛ: ‘Kɔ so. Yi fi hɔ. Yɛ Hiob bɔne biara a wopɛ. Na yebehu sɛ ɔbɛdome me anaa. Hwɛ sɛ wunkum no mmom.’\nNea edi kan no, Satan ma wobewiaa Hiob anantwi ne ne yoma, na okunkum ne nguan nso. Afei ɔmaa ahum kɛse kunkum ne mmabarima ne ne mmabea 10. Afei Satan de ɔyare bɔne bi baa Hiob so. Hiob huu amane pii. Ɛno nti na Hiob yere ka kyerɛɛ no sɛ: ‘Dome Onyankopɔn na wu.’ Nanso na Hiob renyɛ saa. Na, nnipa baasa a wɔyɛɛ wɔn ho sɛ ne nnamfo bɛka kyerɛɛ no sɛ wayɛ bɔne bi. Nanso Hiob kɔɔ so dii nokware.\nEyi maa Yehowa ani gyei, na akyiri yi ohyiraa Hiob, sɛnea wutumi hu wɔ mfonini yi mu no. Ɔsaa no yare. Hiob woo mma 10 foforo a wɔn ho yɛ fɛ, na onyaa anantwi, nguan ne yoma a na ɔwɔ no mmɔho.\nWubedi Yehowa nokware daa te sɛ Hiob anaa? Sɛ woyɛ saa a Onyankopɔn behyira wo nso. Bere a asase so nyinaa ayɛ fɛfɛɛfɛ te sɛ Eden turo no, wubetumi atra so daa.\nDɛn na Satan pɛe sɛ ɔyɛ, na otumi yɛɛ saa?\nYehowa maa Satan kwan sɛ ɔnyɛ dɛn, na dɛn ntia?\nAdɛn nti na Hiob yere ka kyerɛɛ no sɛ ‘ɔnnome Nyankopɔn na onwu’? (Hwɛ mfonini no.)\nSɛ wohwɛ mfonini a ɛto so abien no a, ɔkwan bɛn so na Yehowa hyiraa Hiob, na dɛn ntia?\nSɛ yɛn nso yedi nokware ma Yehowa te sɛ Hiob a, nhyira bɛn na yebenya?\nKenkan Hiob 1:1-22.\nKristofo a wɔwɔ hɔ nnɛ bɛyɛ dɛn atumi asuasua Hiob? (Hiob 1:1; Filip. 2:15; 2 Pet. 3:14)\nKenkan Hiob 2:1-13.\nAkwan horow abien a nsonsonoe wom bɛn na Hiob ne ne yere yɛɛ wɔn ade wɔ sɔhwɛ a Satan de bae no ho? (Hiob 2:9, 10; Mmeb. 19:3; Mika 7:7; Mal. 3:14)\nKenkan Hiob 42:10-17.\nEsiane sɛ Hiob ne Yesu nyinaa dii Onyankopɔn nokware nti, nhyira bɛn na wonyae a na edi nsɛ? (Hiob 42:12; Filip. 2:9-11)\nSɛnea Hiob gyinaa pintinn maa Nyankopɔn na onyaa nhyira no hyɛ yɛn nkuran wɔ kwan bɛn so? (Hiob 42:10, 12; Heb. 6:10; Yak. 1:2-4, 12; 5:11)


Exodus 19 | Intanɛt So Bible| Wiase Foforɔ Nkyerɛaseɛ\nWɔsoɛɛ Sinai Bepɔw anim (1-25)\nWɔkae sɛ Israel bɛyɛ ahemman a emufo yɛ asɔfo (5, 6)\nOdwiraa ɔman no ho ma wɔkɔɔ Onyankopɔn anim (14, 15)\n19 Bere a Israelfo fii Egypt asaase so no, bosome a ɛto so abiɛsa no, saa da no ara na wokoduu Sinai sare so. 2 Wotu fii Refidim+ kɔɔ Sinai sare so, na wɔsoɛe wɔ hɔ. Bepɔw no anim na Israelfo no soɛe.+ 3 Afei Mose foro kɔɔ bepɔw no so kogyinaa nokware Nyankopɔn no anim, na Yehowa frɛɛ no fii bepɔw no so kae sɛ:+ “Ka kyerɛ Yakob fi, na ma Israelfo no aso nte sɛ, 4 ‘Mo ankasa moahu nea mede yɛɛ Egyptfo no;+ mesoaa mo sɛnea ɔkɔre soa ne mma wɔ ne ntaban so de mo baa me nkyɛn.+ 5 Enti sɛ mutie me wɔ biribiara mu na mudi m’apam so a, ɛnde mobɛyɛ m’agyapade titiriw* wɔ aman nyinaa mu,+ efisɛ asaase nyinaa yɛ me dea.+ 6 Na mobɛyɛ ahemman a emufo yɛ asɔfo ne ɔman kronkron ama me.’+ Nsɛm yi na ka kyerɛ Israelfo no.” 7 Enti Mose kɔe, na ɔfrɛɛ ɔman no mu mpanyimfo no de asɛm a Yehowa kae no nyinaa too wɔn anim.+ 8 Ɛnna ɔman no nyinaa boom buae sɛ: “Nea Yehowa aka nyinaa, yɛbɛyɛ.”+ Ntɛm ara, Mose san kɔɔ Yehowa hɔ de asɛm a ɔman no kae no kɔtoo n’anim. 9 Na Yehowa ka kyerɛɛ Mose sɛ: “Hwɛ, mɛba wo nkyɛn wɔ omununkum tumm mu na sɛ me ne wo rekasa a, ɔman no ate, na ama wɔagye wo nso adi bere nyinaa.” Ɛnna Mose de asɛm a nkurɔfo no kae no too Yehowa anim. 10 Afei Yehowa ka kyerɛɛ Mose sɛ: “Kɔ nkurɔfo no nkyɛn kɔka kyerɛ wɔn sɛ, ɛnnɛ ne ɔkyena wonnwira* wɔn ho, na wɔnhwɛ sɛ wɔbɛhoro wɔn ntaade. 11 Afei wonsiesie wɔn ho mma da a ɛto so abiɛsa no, efisɛ da a ɛto so abiɛsa no Yehowa besian aba Sinai Bepɔw so wɔ ɔman no nyinaa anim. 12 To ɔhye fa bepɔw no ho nyinaa ma nkurɔfo no, na ka kyerɛ wɔn sɛ: ‘Monhwɛ yiye na moamforo amma bepɔw no so, na monhwɛ na moamma ho amfa mo nsa ammɛka. Nea ɔde ne nsa bɛka bepɔw no, wobekum no. 13 Onii a obebu mmara no so no, mma obiara mmfa ne nsa nso no mu, mmom wonsiw no abo anaa wɔntow ade nwɔ no.* Aboa oo, onipa oo, ɔrentena ase.’+ Sɛ wɔte abɛn* nnyigyei a,+ wɔmmra bepɔw no ho.” 14 Afei Mose sian fii bepɔw no so kɔɔ nkurɔfo no nkyɛn, na ofii ase dwiraa ɔman no ho, na wɔhoroo wɔn ntaade.+ 15 Ɛnna ɔka kyerɛɛ nkurɔfo no sɛ: “Munsiesie mo ho mma da a ɛto so abiɛsa no. Ɔbarima biara nhwɛ na ɔne ne yere anna.”* 16 Da a ɛto so abiɛsa no anɔpa no, aprannaa ne anyinam paapaee, na omununkum kusuu+ bɛkataa bepɔw no so, na abɛn bi gyigyei denneennen, na ɔmanfo a wɔwɔ asoɛe hɔ no nyinaa ho popoe.+ 17 Afei Mose de ɔmanfo no fii asoɛe hɔ begyinaa bepɔw no ase sɛ wɔrebehyia nokware Nyankopɔn no. 18 Na wusiw bɛkataa Sinai Bepɔw nyinaa so te sɛ fononoo mu wusiw, efisɛ Yehowa nam ogya mu+ sian baa so, na bepɔw no nyinaa wosowee denneennen.+ 19 Bere a abɛn no ano yɛɛ den paa no, Mose kasae, na nokware Nyankopɔn no de nne kɛse gyee so. 20 Enti Yehowa sian baa Sinai Bepɔw no atifi. Afei Yehowa frɛɛ Mose sɛ ɔmmra bepɔw no so, na Mose foro kɔe.+ 21 Yehowa ka kyerɛɛ Mose sɛ: “Kɔbɔ nkurɔfo no kɔkɔ sɛ mma wɔnnyɛ wɔn adwene sɛ wɔbɛbɛn Yehowa abɛhwɛ no, anyɛ saa a wɔn mu pii bewuwu. 22 Na asɔfo a wɔba Yehowa anim daa no, ka kyerɛ wɔn sɛ wɔntew wɔn ho, na Yehowa ankum wɔn.”+ 23 Ɛnna Mose ka kyerɛɛ Yehowa sɛ: “Ɔman no rentumi mma Sinai Bepɔw so, efisɛ woabɔ yɛn kɔkɔ dedaw sɛ, ‘To ɔhye fa bepɔw no ho nyinaa, na yɛ no kronkron.’”+ 24 Nanso Yehowa ka kyerɛɛ no sɛ: “Si fam kɔ na sɛ woreba a, wo ne Aaron mforo mmra; nanso mma asɔfo no ne ɔman no mmforo mmma Yehowa nkyɛn na wankum wɔn.”+ 25 Enti Mose sian kɔɔ ɔman no nkyɛn kɔbɔɔ wɔn amanneɛ.\n^ Anaa “m’agyapade a ɛda me koma so.”\n^ Anaa “wɔntew.”\n^ Ebia na ɛyɛ agyan na wɔbɛtow awɔ no.\n^ Nt., “odwennini abɛn.”\n^ Nt., “ɔnhwɛ na wammɛn ɔbea.”


ሐዋርያት ሥራ 12 NASV – Asomafo 12 AKCB | Biblica\nሐዋርያት ሥራ 12 NASV – Asomafo 12 AKCB\n1Saa bere yi mu ara na Ɔhene Herode kyekyeree asafomma no bi fii ase yɛɛ wɔn ayayade. 2Ɔde afoa kum Yohane nua Yakobo. 3Ohuu sɛ Yudafo no ani gye nea ɔyɛe no ho no, ɔmaa wɔkɔkyeree Petro nso. Asɛm yi sii Apiti Afahyɛ no mu. 4Wɔkyeree Petro no, wɔde no too afiase a na asraafo baanan na wɔwɛn no bere biara. Herode yɛɛ nʼadwene sɛ obedi nʼasɛm wɔ Twam Afahyɛ no akyi wɔ ɔman no anim.\n5Bere a na Petro da afiase no nyinaa na asafo no bɔ mpae dennen, srɛ Onyankopɔn sɛ ɔnhwɛ ne so.\n6Anadwo a ade rebɛkye ama Herode adi Petro asɛm wɔ ɔman no anim no, na Petro da asraafo baanu ntam a wɔde nkɔnsɔnkɔnsɔn abien agugu no asesa asraafo baanu a wɔwɛn no no. Na asraafo baanu rewɛn afiase pon no ano nso. 7Amono mu hɔ ara, Onyankopɔn bɔfo begyinaa afiase hɔ ma ɛhɔ hyerɛnee. Ɔbɔfo no wosow Petro, nyan no ka kyerɛɛ no se, “Sɔre ntɛm!” Mpofirim na nkɔnsɔnkɔnsɔn no tetew fii Petro nsa.\n8Afei ɔbɔfo no ka kyerɛɛ Petro se, “Hyɛ wʼatade ne wo mpaboa.” Petro wiee no, ɔbɔfo no san ka kyerɛɛ no se, “Fura wo ntama na di mʼakyi.” 9Petro dii nʼakyi fii adi. Wɔrekɔ no na ɛyɛ no sɛ adaeso anaa anisoadehu, efisɛ na onnye nni sɛ ɛyɛ asɛmpa ara. 10Wotwaa awɛmfo a wodi kan no ne wɔn a wɔto so abien no ho beduu dade pon a ɛda kurow no ano no ho. Woduu hɔ no ɔpon no ankasa bue ma wɔfaa mu kɔe. Wɔfaa borɔn bi so kɔɔ anim kakra no, ɔbɔfo no gyaw Petro hɔ.\n11Petro ani baa ne ho so ma ɔkae se, “Afei mahu sɛ nea esii no nyinaa yɛ nokware! Awurade somaa ne bɔfo na obegyee me fii Herode nsam ne nea Yudafo hwehwɛe sɛ wɔyɛ me no mu.”\n12Petro huu nea asi no, ɔkɔɔ Yohane a na wɔfrɛ no Marko no a na ne din de Maria no fi. Saa bere no na nnipa bebree ahyia wɔ hɔ rebɔ mpae. 13Petro bɔɔ abɔntenpon no mu na abaawa bi a wɔfrɛ no Roda betiei. 14Bere a ɔtee nne no, anigye nti wammue ɔpon no. Ɔsan nʼakyi kɔbɔɔ amanneɛ se, “Petro gyina ɔpon no akyi.”\n15Wɔka kyerɛɛ no se, “Gyama worebɔ dam.” Nanso ɔkɔɔ so kaa se ɛyɛ nokware. Wɔn nso ka kyerɛɛ no se, “Gyama ɛbɛyɛ ne saman.”\n16Petro kɔɔ so bɔɔ ɔpon no akyi. Wobuee a wohuu Petro no, wɔn ho dwiriw wɔn. 17Ɔde ne nsa nyamaa wɔn se wɔnyɛ komm. Ɔkaa ɔkwan a Awurade nam so yii no fii afiase no kyerɛɛ wɔn. Afei ɔka kyerɛɛ wɔn se, “Monka asɛm a asi yi nkyerɛ Yakobo ne anuanom a wɔaka no;” na ofii hɔ kɔɔ baabi foforo.\n18Ade kyee no, awɛmfo no ho yeraw wɔn yiye sɛ wonhu faako a Petro afa. 19Herode hyɛɛ sɛ wɔnhwehwɛ no, nanso wɔanhu no. Wodii awɛmfo no asɛm, buu wɔn kumfɔ.\nEyi akyi no, Herode fii Yudea kɔɔ Kaesarea kɔtenaa hɔ kakra. 20Bere a Herode wɔ Kaesarea no, abɔfo bi a wɔasoma wɔn fi Tiro ne Sidon behuu no. Na Herode bo afuw Tirofo ne Sidonfo. Nanso abɔfo yi guan toaa Blasto a na ɔyɛ dabehene no sɛnea ɛbɛyɛ a asomdwoe bɛba, efisɛ na saa nkurow yi nya wɔn nnuan nyinaa fi Herode asase so.\n21Wɔhyɛɛ da bi maa Herode hyɛɛ nʼahentade tenaa nʼahengua mu kasa kyerɛɛ wɔn. 22Herode kasa wiei no, nnipa no teɛɛ mu se, “Eyi yɛ onyame bi nne na ɛnyɛ onipa bi de!” 23Mpofirim, Onyankopɔn bɔfo bɛbɔɔ no ma ɔyare dɔɔ mmoa ma owui, esiane obu a wamfa amma Onyankopɔn no nti.\n24Onyankopɔn asɛm kɔɔ so trɛw maa nnipa bebree gye dii.\n25Barnaba ne Saulo wiee wɔn dwumadi no, wɔsan fii Yerusalem a na Yohane a wɔfrɛ no Marko no ka wɔn ho.\nAKCB : Asomafo 12


Mmoa a Yɛde Ma Ahenni No—Adan a Yesisi Som Wom ne Mmoa a Yɛde Ma Afoforo | Onyankopɔn Ahenni\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Karo) Batak (Toba) Bicol Bislama Bulgarian Cambodian Catalan Cebuano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Croatian Czech Dangme Danish Drehu Dutch Efik English Estonian Ewe Fijian Finnish Fon French Ga Georgian German Greek Guarani Gun Haitian Creole Hausa Hebrew Herero Hiligaynon Hindi Hungarian Icelandic Igbo Iloko Indonesian Isoko Italian Japanese Javanese Kabiye Kazakh Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kwangali Kwanyama Laotian Latvian Lingala Lithuanian Lunda Luo Luvale Macedonian Macua Malagasy Malay Malayalam Maltese Mauritian Creole Maya Moore Myanmar Ndebele Ndebele (Zimbabwe) Ndonga Nepali Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tiv Totonac Tshiluba Tshwa Tsonga Tswana Turkish Turkmen Tuvaluan Twi Tzotzil Ukrainian Umbundu Venda Vietnamese Wallisian Waray-Waray Wolaita Xhosa Yoruba Zande Zapotec (Isthmus) Zulu\nBenkum: Nneɛma a wɔde fi Switzerland abɛkyɛ yɛn nuanom a wɔwɔ Germany, 1946; nifa: Ahenni Asa a wɔresan asi bere a ɛpo twiw faa asase so wɔ Japan, 2011\nMmoa a Yɛde Ma Ahenni No—Adan a Yesisi Som Wom ne Mmoa a Yɛde Ma Afoforo\nƐDA bi a wokɔɔ mo Ahenni Asa so no, na ɛte sɛ nea woayera. W’ani gye saa ɔdan no ho paa. Wokae paa sɛ woka ho bi na wosii ɔdan no mfe bi a atwam. Nanso, anigye a woanya wɔ Ahenni Asa no ho seesei no aboro so koraa, efisɛ saa bere yi de wɔde hɔ ayɛ baabi a nkurɔfo a atoyerɛnkyɛm ato wɔn kogye mmoa. Ahum bi a etui nnansa yi maa nsu yiri sɛee nneɛma pii wɔ mo mpɔtam hɔ, na Baa Boayikuw no yɛɛ nhyehyɛe ntɛm sɛnea ɛbɛyɛ a wɔn a atoyerɛnkyɛm ato wɔn no benya nnuan, ntade, nsu pa, ne nneɛma foforo. Wɔahyehyɛ nneɛma a afoforo de abɛkyɛ no fɛfɛɛfɛ. Anuanom reba hɔ, wɔn nsa ka nea wohia, na wɔn mu pii nusu adan wɔn serew ma wɔrepopa wɔn anim.\nYesu kae sɛ ade titiriw a wɔde behu ne nkurɔfo ne sɛ wɔbɛdodɔ wɔn ho. ( Yoh. 13:34, 35) Wɔ saa ɔfã yi mu no, yebesusuw sɛnea Yehowa Adansefo da Kristofo dɔ adi bere a wɔresi adan ne bere a wɔde mmoa rema wɔn a atoyerɛnkyɛm ato wɔn no ho. Ɔdɔ a ɛte saa a wɔda no adi no nyinaa yɛ adanse a edi mũ a ɛkyerɛ sɛ yɛte Yesu Ahenni nniso ase.\nƐhe na wonya sika fi? Adwuma bɛn na wɔde yɛ?\nAdan a yɛsom wɔ mu no hyɛ Onyankopɔn anuonyam, nanso biribi foforo wɔ hɔ a ɛho hia no kɛse.\nƆsom Adwuma a Yɛde Boa Afoforo\nYɛyɛ dɛn hu sɛ adwuma a yɛde boa wɔn a atoyerɛnkyɛm ato wɔn no ka ɔsom kronn a yɛde ma Yehowa no ho?


Nkran Mantam mu - Wikipedia\nNkran Mantam mu\nNhwɛsode:Infobox settlement Nkran Mantam mu ne mantam a n'asase sua koraa wɔ Ghana mantam 16 no mu, ne tɛtrɛtɛ yɛ kilomita 3,245.ɛyi gyina hɔ ma ɔha mu nkyekyɛmu 1.4 wɔ Ghana asase mu. ɛno ne Mantam a ɛto so meinu a emu nnipa dɔɔso yiyie a edi Asante mantam akyi. Nnipa akenkan a ɛkɔɔ so wɔ afe 2010 mu no kyerɛ sɛ, emu nnipa dodoɔ yɛ 4,010,054 a egyina hɔ ma ɔha mu nkyekyemu 16.3.\nNkran mantam no yɛ mantam a nkurow, adan ne nwuma akɛse wo mu paa na nnipa no mu ɔha mu nkyekyɛmu 87.4 na ɛtete mmeae a ɛte saa. Nkran mantam no Ahenkrow no ne Nkran na, ɛno nso ne ɔman Ghana Ahenkurow.\n2.1 Beaɛ ne ne keseyɛ\n3.2 ɔman nkaedeɛ\n3.5 Nsrahwɛ ahorow\n3.8 Nnipa dodoɔ\n5.1 Ntoasoɔ sukuu ahorɔw\n5.2 Suapɔn Ahorɔw\n6 Ade tɔn bea ahorɔw\n8 Akukudam a wɔ yɛ Nkranfo\nWɔ afe 1960 mu no, na wɔfrɛ Nkran mantam no Nkran mpesua, na na asase no ka Apuei mantam nsase ho. Wɔ bosome a ɛtɔ so nson no da a ɛtɔ so 23, afe 1982 no, ɔsoafo no de mmara a ɛne (PNDCL 26) tee Nkran Mantam fii Apuei Mantam ho.\nBeaɛ ne ne keseyɛEdit\nWo atifi fam no, Nkran mantam no Apuei Mantam na ɛbɔ hyeɛ, wɔ apuei fam nso, ɛne Frao mantam na ɛbɔ hyeɛ. Sɛ ɛba atɔe fam nso a , nkran mantam ne ɛpo kɛse Gulf of Guinea na ɛbɔ hyeɛ na wɔ anafo fam nso, ɛne mfinini mantam na ɛbɔ hyeɛ. Nkran mantam ne asase a esua koraa wɔ mantam 16 no mu.\nLakeside Marina bea\nKwame Nkrumae Nkaebea\nEfua Sutherland mmɔfra agodibea\nɔman Tete nneɛma akroaeɛ\nLa anigye mpoano\nNext Door mpoanot\nAda Paradise mpoano\nNkra Nhyiamu bea\nAsoe a ehwe amammerɛ so\nKwame Nkruma Nkaebea\nNkranfo di afayɛ bi a wato din Homowo a ase kyerɛ ne sɛ ''ɔkɔm huro''. Saa afahye yi fii ase mfi pii a atwam. Wɔhyɛ saa fa yi de kae ɛkɔm kɛse bi esii wɔ nkranfo mu mfe bebree bi. Afahyɛ no yɛ aduane afahyɛ a wɔde hyɛ fa ma nkrafo kɔm abokosem no. Wodi saa afahyɛ yi wɔ Ɔsanaa bosome no mu na Nkran abusuakuo nyinaa hyɛ saa fa yi.\nAdangbefo yɛ wɔn a wofi Ada na wɔn afahyɛ a wodi ne Asafotu afahyɛ a wɔnsan nso frɛ no 'Asafotufiam'. ɛyɛ afahyɛ a wodi de kae akofo ne nkunim a wodii wɔ wɔ ako ahorow mu. Wɔhyɛ saa fa yi ase wɔ yawada wɔ Kitawonsa bosome no mu kosi nawotwe a edi kan wɔ Ɔsanaa bosome no mu.\nsɛnea wɔbekae nnema nti, sɛ edu afahye yi a, akofo no hyɛ won ako ntade ahorow na wɔde agorɔ asi anni. Saa bere yi nso yɛ bre wɔde ntetee ma mmabun wɔ ɔko ho. Saa afahyɛ yi ne otwa afahyɛ no hyia ma nti wɔyɛ amaneɛ ahorɔw a ahotew amammerɛ ka ho. Afahyɛ no du ne mpɔnpɔn so bre a ahenfo fura wɔn tam ahorɔw tenatena wɔn apankan mu,na wɔn manfoɔ de twenebɔ, osebɔ , nnwom ne asaw di wɔn akyi . Ahenfo no de nkyea ma wɔn ho wɔn ho, gu nsa na wɔhye wɔn ho wɔn ho den.\nTrade Fair dwadibea\nAsoe a ehw3 nnipa akekan so wo Nkran mantam no mu. Nkran mantam no wo mpesua a edidi so yi; La Nkwantanang Madina Mantam mu, Ashaiman Mantam mu Ledzokuku-krowor Mantam muAdenta Mantam ,Ga apuei Mantam .\nNnipa akenkan a ɛkɔɔ so wɔ afe 2010 mu no kyerɛ sɛ, emu nnipa dodoɔ yɛ 4,010,054 ,ɛma no bɛyɛɛ mantam a ɛto so mienu a wɔn mu nnipa dɔɔso yi paa. Asante mantam na edikan ma Nkramantam to so mienu. Nea nti a ɛte saa ne sɛ nkrufo di mu atukotena paa.Nhwɛsode:Historical populations\nGa-Dangmefo no yɛ Nkranfo kuo a wɔdɔɔso paa wɔ Nkran mmuasukuo no nyinaa mu. wɔn dodoɔ yɛ ɔha mu nkyekyɛm 18.9. Nkranfo nhenkurow no gu ahorɔw nsia; Ga Mashie, Osu , La, Tshie Nungua ne Tema. Wɔn mu biara wɔ ahengua a woyi so apayɛ. La kurow no wɔ Sika korabea a ɛsom La manfoɔ no. Nkran bɛyɛɛ titriw wɔ Ga-Dangme nkuro no mu ma nnɛ, abɛyɛ Ghana Ahenkurow. Na Nkranfo no adwuma ne kuayɛ nanso nnɛ, apopo dwuma ne adetɔn ne nwuma a agye nkran man no afa. Mmaa no pii yɛ dwadifoɔ na wɔn kununom nni wɔn yerenom sika so tumi. Nkranfo di ɛnade nti mmaa pii yɛ adedifo. Mmarima no yɛ ade a wodi agya ade ma nti wɔtena wɔn agyanom fie, Nanso sɛ mmea no ware mpo a, wɔn ne wɔn maamenon ne wɔn mma tena wɔn na fie.\nOfie biara mu wɔ nkranfo fie wɔ won abosom a wɔyɛ nyankomade ma wɔn na afahyɛ pii nso na ɛwɔ hɔ. Adangmefo no yɛ wɔn a wɔte bɛn Ghana mpoano efi Kpone kosi Ada, nsuo Frao ne Gulf of Guinea. Adangmefo no ne Ada, Kpone, Krobo, Ningo, Osuduku, Prampram ne Shai, won nyinaa ka Adangme a ne fibea ne Kwa,a ɛwɔ Congo mmusua mu. Adangmefo ne wɔn a wɔ dɔɔso wɔ nkranfo mu na nkran nsase ɔha mu nkyekyemu 70 yɛ wɔn dea.\nNnipa a wɔte Nkran mantam no mu ɔha mu nkyekyɛm 1.3 yɛ won a watu afri Ghana nkro afoforo so abetena.\nNnipa dodoɔ a wɔte nkran no mu dodoɔ no yɛ Akanfo na wogyina hɔ ma ɔha mu nkyekyɛm 39.8. Nea edi hɔ ne Ga-Dangme a wɔn dodoɔ yɛ ɔha mu nkyekyɛm 30.7. ɛno akyi no, ɔha mu nkyekyɛm 18 yea Ewe.\nWɔ afe 1960 mu no, na nkrofo dodoɔ a na wɔ wɔ Nkra Mantam no yɛ 491817. Nnipa dodoɔ a na wɔ wɔ hɔ wɔ afe 2000 mu no yɛ 2,905,76. Nnipa akenkan a ɛkɔɔ so wɔ afe 2010 no kyerɛ sɛ nnipa 4,10,054 na ɛwo nkran mantam.\nɔsom ahorow a ɛwɔ nkran mantam no ne\nKristofo – 76.8%\nɔsom afoforo – 4.6%\nAmammere – 1.4%\nNkran man mu na ɔman no wiemhyɛnbea kɛse a wɔfrɛ no Kotoka International Airport in Accra no. Wiemhyɛnbea som Ghanafoɔ Afrika ne aman afoforo.\nAkwan aitriw nnan na ɛwɔ ho - N1, N2, N4 ne N6- N1 no nam Nkran mantam kɔ fa Ada de besi N2 no mu wɔ Tema, akwan afoforo, Tetteh Quarshie ne N6 wo Achimota. ɛfa Kokrobite kɔpem Weija, ɛtoa so kɔpem Mfinifini Mantam mu kosi Elubo wɔ Atoe mantam mu. N2 no nam Apeui Mantam mu de si Asikuma, de kɔ Atifi Mantam mu kofa Atifi-Atɔe de kowie wɔ Kulungugu. N4 no nam Tetteh Quarshie na N6 fi ase fri Achimota. Saa akwan yi fa Atifi kopue Kumasi wo asante mantam mu.\nKeteke Akwan nso nam Nkran kosi Tema\nNtoasoɔ sukuu ahorɔwEdit\nSt. Martins Senior High School\nAccra Wesley Girls' High School\nAccra Technical Training Centr\nFrafraha Community Day Senior\nNkran mantam mu wɔ aban suapɔn ahorɔw miensa a ɛne University of Ghana wɔ nkran Ghana Institute of Journalism ne University of Professional Studies a ɛwɔ East Legon. ɛno akyi no, ankorɛnkorɛ suapɔn pii nso wɔ mantam no mu\nCentral University, Mataheko/Miotso, Accra\nJayee University College, McCarthy Hills\nUniversity of Professional Studies, Accra East-Legon, Ghana\nWebster University, Ghana Campus, East Legon, Accra\nAde tɔn bea ahorɔwEdit\nMelcom Shopping Centers , Accra Central, Adabraka, North Industrial Area, Spintex, Teshie, La, Dansoman, Achimota, Wejja, Kasoa etc\nOxford Street Mall - Osu\nThe Junction Mall - Nungua\nThe Achimota Mall - Achimota\nA&C Mall - East Legon\nInternational Allies F.C., Premier League Football\nTema Youth F.C., Premier League Football\nDistricts of Nkran Mantam mu\nMpesua ahorɔw a ɛwɔ Nkran Mantam mu\nNnipa Doduo (2010 akekan)\nNkran Mantam mu Nkran 1,665,086\nAda Apuei Ada Foah 71,671\nAda Atɔe sege 59,124\nAdenta Mantam mu Adenta 78,215\nAshaiman Mantam mu Ashaiman 190,972\nGa mfifini Mantam mu Sowutuom 114,745\nGa apuei Mantam mu Abokobi 147,742\nGa atoe Mantam mu Weija 411,377\nGa anafo Mantam mu Amasaman 219,788\nKpone Katamanso Mantam Kpone 109,864\nLa Dade Kotopon Mantam La 183,528\nLa Nkwantanang Madina Mantam mu Madina 108,051\nLedzokuku-krowor Mantam mu Nungua 221,757\nNingo Prampram Prampram 70,923\nShai Osudoku Dodowa 51,913\nTema Mantam mu Tema 292,773\nAkukudam a wɔ yɛ NkranfoEdit\nAkukudam a wo fri Nkran\nTerry Darious N Gibson Nima/Korle Gono\nJoselyn Canfor Dumas Nkran\nAzumah Nelson Nkran\nArthur Wharton Nkran\nGuy Warren Nkran\nAsamoah Gyan Nkran\nLeo Myles-Mills Accra\nShatta Wale Nkran\nRetrieved from "https://ak.wikipedia.org/w/index.php?title=Nkran_Mantam_mu&oldid=21923"\nLast edited on 4 Ɔbenem 2020, at 17:00\nThis page was last edited on 4 Ɔbenem 2020, at 17:00.